Lifan-Z/Chinese-poetries-txt huggingface dataset:
扰扰胶胶度岁年，只应今夕暂休闲。又闻玉烛更新籥，那得金丹驻旧颜。是处碧烟闻爆竹，谁家红玉拥颓山。挥毫不作惊人语，句法由来似梦间。
多情节物苦撩人，用事葩华巧鬭新。老去唯愁添甲子，年来不独畏庚申。身闲淡淡心机静，梦好齁齁鼻息匀。政使三彭肆簧舌，冰壶贮月本无尘。
阿香破旱用功深，更遣新凉入素襟。曝日已通贤令意，望霓聊慰野人心。水添浅濑征帆稳，云掩残阳古树阴。洗眼看君调燮手，一同先已荷商霖。
山色云容泼墨深，随车甘澍湿衣襟。神龙应祷方施力，虐魃为殃漫有心。洗出筼筜无滞暑，养成𫁂䅉有余阴。他年德政君须记，能遣骄阳化作霖。
甘澍随车未足贤，商霖小试涨晴川。溶溶旧绿低蝉柳，聒聒新流响露田。刈熟腰镰争满载，叩门乞粟不论钱。老农岂但歌襦袴，尽道今年胜去年。
此身阅世一浮沤，无地安巢拙胜鸠。击节闻君歌喜雨，裹粮知我迫填沟。凉宵自足庄生梦，丰岁仍宽子美忧。遥想高人禅寂处，娟娟窗竹不胜幽。
雨气侵人襟袖凉，诗愁恼起沈东阳。诘朝秧马催田畯，昨夜雷车动阿香。鸠妇岂知忧旱去，商羊聊亦为时忙。芙蓉秋水须佳句，妙意宜搜到渺茫。
环珮来从十二峰，飞廉清道驾丰隆。已占月魄离星次，欲采民谣咏雨蒙。健笔输君三峡峻，新凉许我一樽同。豚蹄斗酒无多诮，神报邦人亦已丰。
一雨庭芜便许凉，扫除旱魃化骄阳。微添远水罗襟润，已觉踈苗玉粒香。乐岁可期宽吏责，谫才无取为诗忙。萧萧枕簟偏宜睡，梦入华胥正渺茫。
秋来泞淖几曾干，旅邸盘旋寻丈间。拟仗神功击阳石，却疑天漏类阴山。已甘从事经年别，未放管城终日闲。欲课新诗强消遣，客情无赖语还悭。
莫讶经旬笑语干，谁令插手斗筲间。长篇险语怀东野，俗状尘容愧北山。车马无堪泥淖滑，蛟龙不放水云闲。翻思九夏无涓滴，天意何如向日悭。
西风曾未入梧楸，已有骚人怨凛秋。草赋未为伧父语，破愁宜召曲生谋。君方负笈金陵去，我欲乘桴沧海浮。后夜月明应好在，一樽能为辍行不。
山远谁怜眉黛愁，水明遥忆眼波秋。久抛大白犹闲事，却对短檠真拙谋。楚佩纫香尘未暗，巫云赋梦语多浮。扊扅政恐闺人怨，曾效当年拥髻不。
贫病相仍坐拙方，敢将斗酒博西凉。自怜里巷栖迟久，倍觉樽罍气味长。玉斚交飞君有约，红裙共醉我何尝。一樽聊慰相如渴，要听歌声过女墙。
尘土侵陵老瓦盆，胸中磊块与谁论。闲披黄卷欲欹枕，忽有白衣来扣门。和气醺人红绿眩，浓香破鼻典刑存。倒罍彻底清如水，不比春江带雨浑。
鹅黄快泻映金盆，白堕湘酃岂并论。酩酊不妨寻醉侣，鞠躬底事入公门。杯觞往往陪嘲谑，笔札时时荷记存。指日看君乘障去，好将韬略靖羌浑。
新诗敏捷雨翻盆，樽酒何时与细论。拟把铅刀侔巨阙，却惭布鼓过雷门。天心月胁形容遍，春蚓秋蛇体势存。但得唱酬为老伴，此生道眼未容浑。
刺头底事向胶盆，沉湎应从通率论。人世百年都是梦，醉乡四达总无门。颠狂自索形骸外，酣适宁知礼法存。日饮亡何真得计，袁丝由此脱全浑。
堕地何劳顾甑盆，事同电往不堪论。归休我愿白驹谷，登用君宜金马门。气习肯随流俗变，笑谈如见古人存。词源清彻如甘井，愈汲方知愈不浑。
陶冶无心瓮与盆，等闲妍窳意难论。年光未易留驹隙，世事唯堪隠鹿门。久客思家华发满，小儒忧国赤心存。江山还有新亭叹，痛惜伊川化陆浑。
谁为东君得意忙，尚留红药殿群芳。脸霞得酒生朝晕，衣翠笼纱弄晚妆。賸馥倚风来蝶翅，残膏和露到蜂房。惜花极力搜佳句，瘦损东阳笑沈郎。
翰林忆昔咏孤芳，自合移根向玉堂。贵客亲陪天女手，侍臣应带御炉香。花前未许退之醉，江上空嗟子美狂。一夜殷红飘落尽，不堪寂寞对霞觞。
蕉心擢秀占文庭，润沃偏宜雨露声。已向杏坛新表瑞，莫嫌花谱旧无名。决科此日先幽谶，记异他年见史评。况有能诗贤令尹，直将美事付群英。
载味君诗字字新，方知后实称先声。文章素号五经笥，姓字行添千佛名。赵璧有瑕虚指示，随珠无价妄讥评。官闲聊戯管城颖，小草银钩乱伯英。
孤根移植自秋山，长养潜私刺史天。青女染成金色浅，冯夷剖出蚌胎圆。惭非甘吉曾同传，耻与杨卢议并肩。况有词章传乐府，佳名从此入新编。
千芳百卉正凋零，喜见东篱粲玉英。粉面真能延月姊，檀心端不羡梅兄。骚经岂为黄花作，丹鼎应须素液成。勿讶开迟后佳节，白衣犹足向渊明。
得得寻梅已觉迟，凭栏空赋惜花诗。流传远信人千里，漏泄春工雪一枝。照水丰容妃子浴，傍山瘦影伯夷饥。最怜清绝牵情处，月落参横画角悲。
冻合千林暖未回，一枝先见腊前梅。寒溪淡月凭谁赏，冷蘂踈香不自媒。赖有此君为伴侣，略无凡卉作舆台。欹危百折江头路，应为多情得得来。
镂玉凝酥若未匀，南枝髣髴露天真。横陈月下无双影，占断人间第一春。屈子浪吟兰畹佩，韩公羞卜杏花邻。广平见谓心如铁，翻学高唐草赋人。
爱花长苦恼天君，政恐因花赋洛神。江上风霜方破腊，岭头冰雪已回春。故人远信来千里，浪蘂凡香隔一尘。天与孤高超世俗，肯将賸馥乞蜂臣。
倦飞聊复下江湖，此去衡阳万里余。阵合鱼丽司马法，字排草圣右军书。随阳度塞身良苦，避缴衔芦计已踈。一抹参差无乱序，似闻衙鼓列群胥。
君诗字字敌双南，直把骊珠取次探。李杜盟寒谁共主，曹刘机浅不须参。囊中句好缘多爱，天外心归计饱谙。读罢长编知隽永，自然齿颊带余甘。
欲观骚雅继周南，虎子应须虎穴探。策蹇冲寒将类贾，避堂舍盖愿同参。书能泣鬼世谁信，诗解穷人我自谙。但得低头拜东野，此心依约已先甘。
擿埴凭谁为指南，囊空羞涩不容探。年光有限堂堂去，世事无心细细参。故旧白头惊未识，比邻青眼喜相谙。此生自断何须问，荼苦从今等荠甘。
小槛新篁脱箨初，依然数轴壁间书。已无尘落清声外，空有香分素手余。古狱冤销神剑去，高堂梦破晓云踈。圜扉只掩青青草，门外应无长者车。
朝来食指非常动，果报兵厨已割烹。醇德且多从事酒，珍庖特异小人羹。虎头食肉方灰念，羊脚蹴蔬应震惊。归遗细君真得计，随缘灯火任卿卿。
胸中浑浑乏新奇，虚辱熊罴百万师。较艺昔尝穷五技，还书今复堕三痴。退飞颇愧一为甚，尽锐那知再愈衰。自计抛书无复用，缄题重寄仲舒帏。
诗魔大抵解穷人，到得人穷句益新。笔下自惭无好语，眼前底事最清贫。草玄天禄书窗冷，涤器临邛酒市春。自古才高多命薄，区区何必论钱神。
溯流迟涩须流轻，石岸崎岖沙岸平。高树影藏低树影，前滩声掩后滩声。飞禽飞去语禽语，归客归休行客行。望断谁怜魂欲断，诗成转觉梦难成。
一气无私万物春，小儿造化果能神。鸟啼花发遽如许，酒病诗狂那厌频。倒著敢期山简醉，典衣谁计少陵贫。上林五祚他年赋，姑作临邛涤器人。
书帷夜雪耿无眠，晨起犹禁晓日寒。旋见软红生野水，似看寸碧出遥山。诗成已觉风生座，饮散俄惊月满鞍。梦破小窗依约态，浑疑暮雨楚台还。
姓氏详闻月旦推，典刑尚可一斑窥。义高诺重人皆仰，券失金存自不欺。富贵浮云曾唾去，死生幻泡独先知。一经教子阴功远，印绶累累看异时。
识君童稚过成人，旋见从师学日新。一举文场收隽誉，十年仕路固清贫。豪添徐邈中贤兴，瘦减相如病渴身。好善如颜还短折，伤哉命也重悲辛。
异乡萍梗寄生涯，朝露俄惊叹落花。蒿里歌传风正惨，萱堂香冷月空斜。魂归故国三千里，地卜高原一万家。明日送车应击毂，不堪阁泪听边笳。
直面溪山照眼明，息肩簿领暂身轻。蜗巢得失真余事，燕羽差池已半生。老境到门颜有甲，愁城坚壁酒无兵。何时蜕迹嚣尘外，莫问人间无用名。
大隠何曾去市廛，人间真有遁神仙。身闲已觉尘难染，心远由来地自偏。何事游方期汗漫，不妨酌月问婵娟。胸中丘壑可窥处，墨戏纵横出渭川。
问路先从通济桥，沿溪长岸去迢迢。人间别有神仙境，云里深藏古洞霄。石穴幽阴然火照，琳宫清旷隔尘嚣。山蟠九锁人希到，得侣同游俗虑消。
帝子当年恨几多，楚山千叠郁嵯峨。泪痕点滴留斑竹，宝瑟悲凉隔素波。妫汭旧存虞史载，苍梧谁证汲书讹。凄凉吊古堪伤处，那更潇湘接汨罗。
仙骨珊珊瘦怯风，褵褷晴晒石桥东。丹砂灵圃何缘觅，华表荒城半已空。羽化定教随子晋，舞衣久不悦羊公。听他盍旦鸣相乐，自此朝阳凤在桐。
萧寺虚庭夜气嘉，微风入树碧交加。露荷滴沥珠无翳，月桂扶踈璧有瑕。欲采苹花归已晚，拟寻竹叶梦还赊。愁来剩有凄凉意，织女银河又复斜。
卧看游丝媚远天，起寻幽径却茫然。句成落絮飞花里，心在残霞夕照边。无复双鱼传尺素，空余宝瑟思华年。老来情味人应笑，白首伤春只醉眠。
竹皮狗尾粗斓斑，神虎门前兴已阑。每恨误身诚可溺，殆将苴履不须弹。数茎渐觉胜簪怯，一免当知复冠难。柱后惠文非所志，宁从子夏学酸寒。
谁家短笛吹杨柳，何处扁舟唱采菱。湖水欲平风作恶，秋云太薄雨无凭。近人白鹭麾方去，隔岸青山唤不应。好景满前难著语，夜归茅屋望疏灯。
碧烟障楼天欲暮，飞乌夜集芜城戍。云外毕逋衔尾来，月明腷膊同枝语。楼中有人辍机杼，玉笙怨咽凝江雾。惆怅幽凄夜未阑，桂树秋风兰叶露。
架壁珍藏万古书，世间清绝在吾庐。绿瓶香破分家酿，曲圃云开翦露蔬。白日渐随秋意短，故人尽向老来疏。今年种得回峰菊，乱点东篱玉不如。
叶脱林梢处处秋，壮怀易感更登楼。日斜钟阜烟凝碧，霜落秦淮水慢流。人似仲宣思故国，诗如杜老到夔州。十年前作金陵梦，重抚阑干说旧游。
行行何处慰吟观，负郭平湖万顷宽。两寺钟声烟外听，六朝山色镜中看。难追鸥鹭朋俦密，颇怪鱼龙窟宅寒。请濯尘缨自兹始，为辞云水向长安。
斗峰遥忆旧松台，为劝农耕特地来。短李高名光翠壁，伪刘陈迹没苍苔。洞天日永风埃浄，岩壑云收霁色开。好景最宜供宴赏，操觚欲赋愧非才。
历览岧嶤接斗牛，岩排云树翠阴稠。风生药臼清香远，日照丹岩紫气浮。仙乐有声闻昼夜，灵泉无火沸春秋。犹多奇绝应难到，聊写新诗纪胜游。
乐道岩前沙路平，淡烟和月照人行。林端仙馆千山合，石罅灵泉一派清。蕴藻竞严朝斗意，琳琅惟听步虚声。青书奏罢黄冠睡，独有滩雷彻夜鸣。
谁人能使陆行舟，涉水宁无险覆忧。日照檐楹帆影动，风摇窗户橹声柔。梦回渭水清新句，歌罢浯溪款乃愁。更看霜天晴夜月，幌然如过洞庭秋。
望远登高万象侵，元戎端不为花寻。未夸驾鹤蓬山路，应壮斩鲸辽海心。小艇鲈肥盘脍玉，危栏客醉椀挥金。中流击楫雄图远，回笑三闾泽畔吟。
燔身介子意何忙，理迹昌黎道更光。慷慨一封论佛骨，流离万里入蛮乡。孤芳亭角留韩木，遗爱人心比召棠。勿谓笔端无造化，如何祛鳄似祛羊。
山前山后冢累累，处士孤坟没草莱。古宅更遭新烧火，荒林难觅旧栽梅。月香水影诗空好，鹤怨猿惊客共哀。回首西泠桥外寺，晚来金碧拥楼台。
茶陵水似沧浪清，我行征骖登小亭。孔圣去矣不可见，野人有歌谁复听。孟子能推孔圣心，寥寥斯意有谁寻。中原可惜无人问，此日聊为梁父吟。
卜居幽胜衡山绕，五峰西望青冥杳。乍聚乍散看浮云，时去时来送飞鸟。卷舒自在都无情，饮啄天然类不扰。我生何似鸟与云，掉头心向人间了。
万里春回过短墙，孤标亦似殿年芳。萧疏月下天然瘦，澹宕风前自在香。寒色重时花正发，暖烟才禁实先尝。越人不向梁台路，画角一声堪断肠。
少时情意在沧洲，壮岁还知学孔丘。万事只嫌心有病，百年不作梦中游。紫泥诏下人须在，黄卷人开我自收。耻向红尘浪奔走，看云消尽意横秋。
东郊野马烂氛氲，聊驾柴车问讯春。远草绿沉烟雾里，高花红照绮罗新。迎风柳占鶑啼处，带雨泥融燕觜匀。动植自私还自足，天边愁杀踏青人。
灵源一派似河倾，隠映长天万古情。林影淡摇秋月冷，涧翻先凝玉壶清。旧栽沿岸柳阴合，新种数株梅子成。谁引人来问消息，只缘山外有流声。
春色初收夏气清，路分松桧入峥嵘。深盘岣嵝千峰下，远抱潇湘一线明。大众总迷身在处，三关除却道方平。山林若是有情住，何异红尘争利名。
衡山何似洛城居，不久从来亦不余。赤县人希旧勋业，清闲身自富时书。搜罗神化观周易，略去玄黄陋太初。最是忘机湘水上，风轻日淡看游鱼。
馆瞰潇湘画不成，波澜入海是通津。风吹枕席清无梦，烟覆江城晓变春。柳色几回轻别首，梅花偏见远征人。谁能不逐红尘去，到处分明认得身。
贫病离居莫厌侵，满床黄卷静披寻。情通不碍天机妙，行到方知学海深。宇宙一身虽小小，乾坤万象总森森。分明此意人难会，长望青衿肯嗣音。
有志从来不浪忧，只忧心不似前修。敷菑未竟已头白，待获忘情在晚秋。自觉才疏胜北海，又无经学震西州。甘为稼圃南山下，长谢周公愧孔丘。
为园非是学樊须，锄罢归来又读书。董子不窥缘底事，陶公成趣爱吾庐。华枝瘦日应抬举，草色回春莫刬除。长遣个中消息在，此生何处不安居。
水石平生性所便，栽花种柳亦天然。春风花发游人见，秋月云收照我员。玩意陇云情自逸，放怀天理道无偏。坐消白日千峰下，长啸一声箕斗边。
祝融地势东南俯，西北星辰拱汉关。冷落山河凭玉几，凋残名物损朱颜。西风凛凛鹏空抟，朔雪飘飘雁亦寒。正恐中原消息断，问谁曾到五陵间。
云日韬光山水幽，亭亭风送雁来秋。当时祓禊千华好，今日登临万叶愁。刻蜡桂香环远路，缕金莲色乱方舟。丹青妙处身知在，不作浮鸥信浪流。
胸中无滞是神仙，行止由来各有天。洞里道人心快快，云间游子自翩翩。尘怀已逐山风扫，好意都从梅蕊传。回首七香车上客，大家归去莫流连。
谁惊河冻履秋霜，今日金汤古坏墙。未见主人来北道，但闻群盗去南塘。忧时我不嗟留滞，访道公能适莽苍。绛帐早移收岁晚，吟风弄月动衡湘。
衡阳一带飞清霜，梅李争春开出墙。萱草乱生封远岸，柳梢摇影澹回塘。午从三径春光动，晚看千峰冥色苍。一止一行皆自得，愤时堪笑屈沉湘。
岁寒孤节厉冰霜，汲古门开数仞墙。朔塞烟云封赤县，阳关杯酒绝青塘。无才空自忧当世，不宰应难怨彼苍。独坐独行求伴侣，涧蒪山蕨愿同湘。
天柱新诗缺嗣音，几回开卷静披寻。眇绵今古乾坤大，盘亘华夷海岳深。每爱踌躇兴事意，不将勉强会天心。中原未必生涯尽，只恐吾人老自侵。
有姚心妙赞乾坤，尧禹兴亡赖两存。蒲坂旧都西望远，苍梧陈迹事难论。九官效职群英聚，二女宜家圣德尊。万代君王模范表，吁嗟一庙破荒村。
学业应须见本根，语言无用苦评论。醇醪自昔怀公瑾，药石谁今识孟孙。凭仗嬉游试功力，堤防色厉却淫昏。临岐大愧无相赠，聊写芜词示法门。
一别贤关二十年，人间万事尽悠然。堪嗟戎羯膻腥地，元是衣冠礼乐天。骑马相逢南纪道，离尊同举大江边。此时景色如秋色，自古丹青妙莫传。
扁舟迤逦过焦金，江阔千寻不记深。明月有情偏照我，好山无处不知心。天空一鸟惊渔火，夜静群星落野砧。此处风光尽难得，朗然因复有清吟。
春来连日雨沉沉，撩我襟怀转不禁。布谷蜀来知有意，长虹吴下故为淫。梅香白转千门玉，柳色黄深两壁金。此景若人真会得，东风谁是不知心。
逆云佛塔金千寻，傍耸滴翠玲珑岑。春供万象富远目，响答两地纷啼禽。风摇野帻去复去，露浥乳窦深尤深。奇声俊逸鲍夫子，蓬社不挂渊明心。
东风满架吹寒玉，惯逐园丁供菜束。瀛洲一见眼偏明，缥渺霓裳舞仙曲。纷纷桃李俱苍苔，冰壶着此真幽独。更须酿取瓮头春，醉倒莫看蛮与触。
碧云堆里颜如玉，红紫便应高阁束。千寻结架上青冥，山外水边随诘曲。飘然来及牡丹时，洁白自知吾步独。道人傥置枕屏前，第一莫教纤手触。
芝检荧荧金缕黄，拜恩初捧鹊炉香。花笼丽日晖朱绶，燕啄新泥上画梁。歌遏行云鶑𪾢睆，舞飘回雪蝶轻狂。一卮竞祝双椿老，伫看于飞到玉堂。
去去无材策治安，全资风力助轻翰。欲平紫气频侵斗，当倩中书为脱冠。香入梅梢春意近，德将鲸饮玉杯残。珠玑更复传华衮，荣比青霄驾彩鸾。
隠隠仙安迥出群，朅来还是一番春。山墙倚雪凝姑射，水国临风咏洛神。清洗娇腮全恶粉，快飞幽馥去朝真。直交别浦停三弄，羞作高楼欲坠人。
一纸淋漓醉墨鲜，锦囊连夜到溪边。搜求仙种宁辞远，恼乱花神不使眠。弄影未看妃子态，补亡先得少陵篇。明年应向东风里，百绕雕栏玉步连。
闻说天家起阿香，揽桃催杏脸无央。夜蟾不解照仙李，朝雨何妨梦楚王。知买扁舟成折柳，賸哦佳句作甘棠。故园风物虽云好，何必归程遽许忙。
满架犹烦雪作英，年年向此眼偏明。春迟故欲牡丹伴，韵胜还驰雅客名。缥缈碧裳留夜月，娉婷玉面起朝酲。却嫌梅蕊无才思，零落苍苔为笛声。
沈沈春酌话绸缪，花月行船看拍浮。手束柔荑调雁柱，袖翻纹锦出香球。未攀青子犹如豆，欲脍赪鳞始上钩。蓬岛古来无觅处，我曹今此得真游。
片帆落处是三山，绝景尘居了不关。梦草池塘如有得，对床风雨亦非艰。骑鲸渡海风生腋，挥麈谈玄笑满颜。从此清名追二陆，锦囊赓和不容闲。
人言铨选异堂除，我笑兹言亦太迂。四海九州均一治，六曹三省岂殊途。春风到处林无槁，夏雨通时物尽濡。会得只将忠实报，门生恩府漫称呼。
世间谀佞枉求多，忠实由来曷可磨。谋寝两淮须仗汲，乱消六馆独由何。当年乌府心无挠，今日鸾台道不颇。若也随时效谀佞，岂能功业许巍峩。
人材莫谓世全无，用则贤良弃则愚。孔圣既生颜闵在，周家才起甫申俱。归恩报德还忠实，附热趋炎属佞谀。散尽田文门下客，独余冯子是名儒。
世间无处是坚牢，富贵功名亦谩劳。一昃一盈天外月，再生再汐海中潮。红尘衮衮知何补，白发骎骎谁得饶。加我数年专读易，定须轻举到烟霄。
少微烨烨瑞光开，壮士昂头出草莱。健笔伫倾三峡水，晴空争听一声雷。恩承淡墨金门启，宴锡奇花玉女栽。预想春风掉归鞅，西郊翠霭上衣来。
风威云势两徘徊，故遣瑶花扑面来。兔苑芳菲谈笑得，玉京门阙等闲开。光浮编简浑疑月，香入杯觞始认梅。为报寒乡几冰室，功成却拟放春回。
翼轸腾光万代尊，地灵人杰萃侯门。紫芝秀宇尘无染，黄宪澄波挠不浑。泥湿丹书双彩凤，香凝画戟两朱轮。生朝有客成飘泊，犹寄巢莲碧玉樽。
时节文章与盛衰，我公端合振中微。玉锋修满姮娥月，天巧分残织女机。正始风流回治世，豫章宗派得传衣。知音久矣烦牙颊，一瓣炉熏心所归。
扶舆光气拥清苕，竦记真儒载诞朝。天令聿新青帝律，王正初御紫宸朝。已开师幕居东陕，行握台符侍九霄。春醑如渑介眉寿，亦应兼喜颂陈椒。
试向黄堂寿我公，庞眉𫠜齿气冲融。乌飞会看三松老，鲸饮何辞百榼空。的皪方瞳曜迟日，扶踈绿鬓受春风。摩挲铜狄长安道，肉眼它年记此翁。
自从㦸钺临东阃，恋恋车尘拜紫芝。排雾已逢回阮眼，持蠡谁解测黄陂。知音不借一人誉，走驿聊驰千岁诗。桃李从今满天下，月明乌鹊得依枝。
仙庐深倚翠微间，酬答风烟肯暂闲。不遣长须干美政，却驰双榼破愁颜。句高饭颗人应瘦，醉著河阳鬓未班。楚客秋情正无赖，并须乞取展眉山。
东皇缥仗下层云，来驾和风再浃辰。勋阀此时生𬸚𬸦，天家满意抱麒麟。方瞳的皪辉迟日，绿鬓扶踈受早春。太史谈公甚奇异，老人星即是前身。
天圣阴功天下母，庆源重此毓英髦。政区贤否澄冰鉴，诗得江山妙泪毫。已使列城歌既醉，可无众口赋崧高。油幢谁道容温席，行从君王宴碧桃。
淡荡春光二月余，郁葱佳气霭扶舆。杏园高萼红千颗，银汉新蟾玉一梳。控鹤暂辞仙府籍，观风聊拥使星车。香萦画㦸簪裾盍，赢得长生几卷书。
圣主龙飞念故人，侯门雨露一番新。登瀛已宠皇华贵，被彩专荣白发亲。好语旧闻千岁鹤，仁风今扇七州春。定知福寿无边际，坐看云来舞绣茵。
煌煌典诰炳丹青，圣主于今集大成。已究商周真灏噩，固知尧禹本聪明。神驰帝乐翔云海，恩逐天香到酒觥。下拜龙威瞻咫尺，群臣始觉倍光生。
蚤朝论道沃宸聪，更许经生侍九重。万卷精微归一览，小儒糟粕受三冬。明兼舜目超唐汉，宴锡需云法祖宗。愧乏涓尘裨海岳，今辰亦得奉舂容。
浮名两角竞蜗牛，举世谁人肯罢休。鼻祖独能轻汉魏，耳孙宁不慕羊求。似闻竹外三家市，犹占溪头十里秋。安得枯藤破烟暝，细寻佳处赋清幽。
纷纷俗子信么么，过眼何须问唯阿。三径固知皆坦路，一庵聊复障颓波。陶潜彭泽思松菊，贺老鉴湖吟芰荷。闻说与君同得道，月明风静每相过。
当年仗策扣军戏，已有昌言简帝知。目见飞龙升白水，手扶赫日上咸池。飘萍一世其如命，剖竹专城会得时。三十六峰方秀发，可无佳致付新诗。
九重翔凤舞丝纶，圣主临朝见故人。德友再生洙水上，客星今起钓台滨。紫荷欲待明光晓，红旆先行泽国春。祖帐岂须怀别思，来年马首向城𬮱。
不作当年行路难，平明下马趋朝班。欢声渐入玉连锁，瑞气先凝金博山。曾说岁穰占腊里，更传天喜见颜间。归来乞与新诗句，清绝何人许共攀。
造化工夫正不难，幻成梅柳已班班。清吟且可对冰柱，烂醉未应颓玉山。鹤冷风亭来砌下，雁迷烟渚驻云间。不移跬步居银阙，仙驭何劳着手攀。
风急何辞上阁难，且来共住玉京班。一蓑已得诗中画，万叠休传海外山。未放微阳穿日脚，少留清影在窗间。莫嗔爱入西湖社，夫子龙鳞正许攀。
老去风光报答难，树头春律喜新班。忽惊断岸一番雪，便忆故园千叠山。斜日淡烟茅舍外，冷香幽韵竹篱间。玉壶虚佐寒窗静，不敢呼童取次攀。
看花容易咏花难，自古何人立首班。东阁五言还水部，西湖一径指孤山。度墙野月黄昏后，啄雪幽禽去住间。冷定识渠真面目，从兹桃李不须攀。
谩取山樊作二难，祇今风味若为班。斜窥浅碧洛神赋，瘦怯轻寒姑射山。小辍殊杯清影下，竞留新绝翠微间。枝边青子垂垂出，金鼎成时试一攀。
去腊寻幽良独难，杖藜何处见斓斑。江村篱落雪晴路，水月池台春近山。纸帐朦胧来醉里，人家依约在林间。西湖处士君今是，月晓多应独自攀。
嶰琯灰飞又一年，彩幡聊复映皤然。香催元日椒花酒，星点千家爆竹烟。未分风光销老里，拟追欢赏到春边。凭谁为向东君说，莫遣寒英趁野泉。
红尘汩汩解穷年，试说西湖思豁然。上下层楼涵倒影，联翩飞鸟没寒烟。未须梅萼催诗兴，长有春风在日边。安得扁舟去招隠，云窗相对听鸣泉。
烟柳葱葱锁玉栏，楼头伟观熟窥斑。不因置酒垂青目，安得开窗面北山。尘市故知容隠者，声名无奈落人间。胸中賸有安民术，且把丹壶与驻颜。
嫦娥屑玉酝旃檀，乞与人间秋后看。已向水边吟月晓，却来花下立更残。西风把酒休催菊，南国行歌不赋兰。何必秾香千万斛，鼻端须此百忧宽。
银潢滚滚碧流长，洗出清秋百种芳。著蕊半殷生桂子，离群独立有天香。仙人剥啄遥相过，野老婆娑日在傍。正喜奇姿媚霜露，不随时世学新妆。
夫子胸中万顷宽，照人英采玉峰寒。难蟠凛凛虹蜺气，易舍峩峩獬豸冠。秋在石渠同过雁，春回江渚却鸣鸾。由来内外俱行道，达者何曾异辙看。
怪底王生愿卜邻，岩前有月对颐真。夜深清影频侵户，日永虚堂不着尘。能向个中参妙旨，却于忙里作闲身。朝回试解黄金带，即是毗耶彼上人。
挂席桅樯倚数寻，小风吹饱思难禁。三千奏牍曾医国，十万兵屯已属心。江路踈梅春意近，楚天孤鹜晓烟沈。是中秀句应无限，着眼归鸿迟好音。
朔风吹律酝霜严，帝遣神仙下斗南。阙月溯弦金作缕，非烟效瑞锦成岚。平生漫吹欣相遇，一瓣浓薰已遍参。欲向今朝伸善颂，世间唯有达尊三。
银潢双派毓诸昆，始信闲平不足论。画㦸森严韬虎豹，玉阶芬馥蔼兰荪。明光殿下纡莱服，命衮丛中上寿樽。长立首班扶帝社，是为天下爵之尊。
寿乡日月缓征辕，箕翼光芒万古存。龟上碧莲波荡漾，鹤归华表影翩翻。笑看曼倩三偷果，坐阅刘晨七世孙。绿发扶踈受修日，是为天下齿之尊。
堂堂玉立冠宗藩，中有澄波挠不浑。彩笔英辞追电影，黄钟和气散春温。不言自是行天运，独智何妨入圣门。忠孝一心唯戴主，是为天下德之尊。
篮舆忽得到林间，飞鸟翩翩相与还。俎豆欲严来日祭，轩窗聊共此时闲。芬敷残菊添秋色，摇落苍梧见远山。夫子肝肠真锦绣，归途新句已班班。
底处冲寒欲放梅，柴门雪压为伊开。酸风不管欹纱帽，冷艳终朝粲玉杯。尚觉西湖三径远，先吹东阁五言来。一枝入眼君须惜，莫遣高楼怨笛催。
朔风吹雪障江梅，不着诗攻不解开。正恐与花无半面，胡然有意及三杯。清凉怕逐炎炎去，澹泊曾参的的来。祇向茅檐露消息，华堂虚费管弦催。
帝城祖帐溢千夫，又遣星轺下蜀都。春昼预知看衣锦，秋风可但为思鲈。北方泉货须留地，他日车轮賸结蒲。万里未应怀别恨，与君元不隔江湖。
好事东君不惮劳，点妆梅柳见才高。尽输好景资元日，故遣清赍属我曹。锦绣忽贻新笔墨，琼瑶无以报瓜桃。春风染遍西湖绿，且涤金杯共漱醪。
杏园桑陌草连空，点点残红溅晚风。篱落喜闻营细柳，烟尘徒尔隘新丰。不因宣室咨梁傅，安得朝廷知弱翁。他日淮肥惊鹤唳，金龟似斗合须公。
春风剪水出云来，着处为花是有才。柳絮压盐知句丽，银杯逐马看朝回。已开谢砌俱堆玉，不信何郎只咏梅。梁苑词华萃文杰，笑渠楚国赋阳台。
夫君锦绣裹肝肠，思涌秋涛溢海塘。曾向囊中明的砾，却来句里得清凉。妙因目击初无语，神与天通自发光。欲识至音还太古，湖江道术两相忘。
白旄黄钺拟亲麾，胜气俄周天四围。犬豕闻风先兽骇，狼狐见月已星稀。郁葱非雾中原在，岌嶪神京大驾归。谠议更须频启沃，间无容发是投机。
父老骈肩不可麾，𬬻烟争绕御班围。共瞻帝所天光近，更识淮壖马迹稀。丹扆预传雄算去，元枢先奏凯歌归。由来干舞苗民格，即是姚虞上上机。
戈鋋掣电万人麾，无霸空矜大十围。关外羽书长踵至，路旁烽火觉烟稀。已闻异域离心久，行见名王稽首归。个是吾皇用神武，小臣宁能泄天机。
当年复被乞州麾，敢意今朝扈禁围。光闪雪矛情益壮，声传玉漏梦全稀。已无马向清淮饮，端有龙从白水归。倚柁预思歌凯后，却寻鸥鸟共忘机。
健笔如椽不辍麾，瘦生端复减腰围。昔人句法今谁在，当代文雄似子稀。光焰故应侵斗去，葩华直欲挽春归。𬬻香一瓣真消得，拟向君家觅锦机。
试扶鸠策上烟霞，尚想当年天雨花。潮熟野航归别浦，雪干宿鹭点晴沙。高连西竺三千界，俯眺南阳十万家。更欲云开穷远目，郁葱起处认中华。
试凭古刹俯江城，追思孙权共孔明。三国有人成底事，六朝何代不交兵。中原天子今恹复，北塞胡儿始削平。附翼攀鳞真际会，小臣亦解说功名。
试于京口驻旌麾，仰觇清光在日围。浮玉林峦随指顾，平山栏槛尚依稀。烟尘已逐胡奴去，城郭空惊丁令归。摩抚正须烦恺悌，进攻初不碍乘机。
世间谁不有兴亡，堪叹伊人事最彰。诗礼未闻传似续，楼台先欲芘淫荒。自从冠履归泉下，无复轮蹄塞柳行。富贵由来保勤俭，高危满溢岂能长。
烟销晴日淡笼沙，伫立江皋望眼赊。金刹倚空知梵宇，青蓑著艇见渔家。时平喜听三京复，乱定还拼两鬓华。丘壑满胸随处好，不妨旌旆过云涯。
万古金焦浪拍沙，隔江虽迩到何赊。颇闻敌马轻千里，未省瓜州今几家。阴雨连宵舟懒动，好风吹晓日方华。会须急作登连计，建邺明朝在一涯。
清时睿泽浸函生，和气熏陶万宝成。迺即上林开特宴，更容广乐奏新声。奉觞剑履风云合，立仗旌旗日月明。兴国旧仪欣再读，愿观混一致升平。
舜承尧治焕有章，祥开东壁正腾光。天临广内朝班肃，宴款仙山午漏长。已庆车书同薄海，行看琛贽尽名王。由来服远先文德，不待将军出定襄。
阔步骎骎上要津，忽求补外为宁亲。不贪农扈登卿月，正喜秦淮拥使轮。相就二男真孝子，益尊八座太夫人。临岐勿复深言别，看即斑衣侍紫宸。
乞得闲身欲自由，便当寻壑更经丘。力除骄志期争席，尽洗机心为狎鸥。兵卫旌旗真冗长，门迎车马谩諠啾。贤侯幸得同声臭，此礼从今合罢休。
乘兴篮舆竟出关，故园重见一开颜。镜鸾莹彻冰中水，僧衲斓斑雪后山。已许梅花供胜赏，更邀酒子伴清闲。明朝未忍为归计，猿鹤方兹喜我还。
风烟偶尔属吾邦，个个松筠耸碧幢。奎画百函龙作卫，云岑四面石为窗。水边自喜陪振鹭，篱外从渠有吠厖。多谢故人迂五马，清谈剔尽几银釭。
乞得西湖养病身，小园真隠谩颐真。已将竹院舍幽客，更筑乡畦招可人。茗碗昼看花坠影，吟窗夜与月为邻。清凉境界天家予，自是全无一点尘。
世态螳螂谩捕蝉，谁知富贵本由天。但令册府荷冰鉴，何必熏炉拥燧烟。一曲赐来成别墅，百杯赢得吸晴川。可人过我谈名理，月到纱窗兴欲仙。
平生双眼只观书，今日休分紫夺朱。青白泯然从客至，席阶及也要人扶。丹砂伫使清明在，金屑应嫌计策踈。幸有铄迦全透顶，不妨洞见混元初。
道林袖里出清新，珠玉离离光照邻。知是谪仙寻丽句，寄来真隠是陈人。几年卜筑成三径，今日声名重万钧。汀草岸花增意气，从兹日月是青春。
闻说先生效一官，清风已自迫人寒。功名未究黄粱梦，云汉先成白玉棺。润屋何妨藏万卷，过庭咸喜得双鸾。武陵仙窟君归去，落莫桃花泪不干。
汾阳遗泽渺千春，来配名家德有邻。蟾窟初看攀桂子，萱堂忽失断机人。秀眉影属霜缣浄，斜日风开丹旐新。锦轴已闻生命诰，赠黄从此踵松筠。
夕郎凛凛余风烈，有女犹为世妇师。处己幽闺推德厚，相夫贤路已名驰。秋天零露铭旌湿，晓月沈光独鹤悲。他日赠黄频锡宠，冢前羊虎石累累。
生居宅相宠无伦，来荫金枝德有邻。夫拥斋旄仪上宰，身兼郡主国夫人。方看十子翻丹凤，忽忆三山驾紫麟。霜洁兰薰全懿美，史官秉笔正訚訚。
蹑𪨗担簦不厌频，治安有策上严宸。朝为逆旅马助教，暮作南昌梅子真。岂是天教亡寸禄，祇应身欲到三神。从今遂泯凌云气，挂剑寒松泪满巾。
游夏渊源鲍谢才，声名虽泯思无涯。人间一叶灵芝落，地下千年玉叶埋。彭泽素琴尘自满，茂陵遗藁志全乖。惜君多少凌云气，挂剑青松祇怆怀。
壮年方喜脱尘埃，便把州麾上钓台。冰鉴已明消健讼，民膏不取却余财。官箴信尔无遗恨，家学端知有自来。欲识邦人思恺悌，水声山色亦兴哀。
姚江得尉是公先，凤沼居惭我在前。退处对栽三径柳，追欢时共五湖船。尚嗟邻好无多日，何遽归程隔九泉。苒苒衰迟易伤感，送违陡觉泪潸然。
圣主当年侧席求，一时献替尽嘉谋。刑名不作汉晁错，忠义有如唐马周。夕闼未酬怀鼎志，坤臣徒起袴襦讴。忽乘鹤驭凌云去，应与丛宵造物游。
学子抠衣三鳣堂，芝兰郁郁苞芬香。古人用器列彜鼎，前辈遗编充栋梁。事业未容传信史，功名端合付贤良。佳城他日祥光聚，知是几番焚赠黄。
帝眷炎图亿万秋，真人秉箓御神州。通和邻壤边声息，仁浃群生协气流。一札凤飞琼苑诏，千官花拥醉乡游。江城今日腾嘉颂，遥认中天绛阙浮。
邑近蓬莱萃刘真，晓看簪履望尧云。三呼请祝圣人寿，亿载长为天下君。荷柄飞香浮碧斚，榴花照座舞红裙。更听既醉升平雅，始信宸恩浃海垠。
簪缨万国拱尧云，遥认霏烟霭帝阍。始听嵩呼遍夷夏，便知孝治感乾坤。凤飞一札蟠桃宴，花覆千官湛露恩。历数在躬无纪极，垂衣请颂有虞尊。
万国星联拱北辰，晓看簪履拜尧云。三呼请祝圣人寿，亿载长为天下君。乐奏广庭声缥缈，香腾寰海瑞氤氲。太平今日非无象，花覆千官玉脸熏。
绵绵宝历与天长，兴运重光属我皇。德洽化隆超汉晋，父慈子孝协虞唐。三阶顺轨时万泰，万国归心道益昌。一自皋陶赓载后，于今始得颂明良。
簪缨济济佩锵锵，竞集华堂献寿觞。朱绂始闻新命诰，青毡俄睹旧门墙。梁闱琴瑟声俱妙，谢砌芝荪气倍香。烂醉莫嫌欢未彻，从今三万六千场。
人物宣城妙九州，乘龙果是属清流。相逢解赋澄江练，上胜都归叠嶂楼。画戟林中银漏迥，香梅影底玉杯浮。洞房咫尺笙歌沸，谁道华胥祇梦游。
清晓簪裾碾画轮，更循玉砌拥兰荪。定知广厦新遗址，来向华堂上寿樽。歌遏锦云声缥缈，舞攒星蜡影翩翻。剩须拚却如泥醉，显拜行符驷马门。
浙右风烟属舜亭，几年才此萃群英。棠敷灵荫连天阔，湖泛恩波彻底清。醉吸霞光金盏窄，笑扶花影玉山倾。定知太史先占瑞，天外祥星一处明。
清朝出宰是郎星，牛刃恢恢正发硎。宾佐雍容心尽赤，杯盘酬对眼全青。政平况是庭无讼，俗易还闻户不扃。赢得通宵恣欢谑，看看联翮上朝廷。
郁葱佳气拥兹辰，两见姚江得主人。报最已闻歌满道，告新还善政如神。词传绮席鶑声滑，酒吸红波玉脸春。休向阳关惜分袂，他年接武侍严宸。
舜亭风化俨当年，人物犹追之凯贤。持橐有功先计相，题舆出治亦儒先。相看尹贰俱冰雪，消得杯盘列管弦。欲识他时风虎变，疑丞辅弼拱中天。
玉京才子宴瑶池，雪压梅梢春近时。尽道舜江登舜牧，却归尧殿侍尧咨。鹏抟看即掀双翼，鲸饮何辞酒百卮。好是嫦娥倚丹桂，拟教人折一枝枝。
郁葱佳瑞蔼姚州，令尹联翩得胜流。报最已闻腾茂绩，告新行复著芳猷。歌传白雪欢声洽，酒浥青樽喜气浮。莫惜通宵恣谈谑，他年接武侍宸游。
清朝登用是儒宗，尤喜桐川协气浓。画戟林中今长贰，红莲幕里昔游从。云飞共庆情方洽，鲸饮何妨量有容。且向山城足欢谑，他年接武亚夔龙。
芝封一札燕泥香，祖帐雍容绮席张。坐上共知环鲍谢，人间争欲借龚黄。旌旜影里传金斝，衮绣光中拜玉皇。他日回头东海岸，定应遗爱满甘棠。
朝来太史上宸廷，为说东鄞集寿星。已把湖山供笑乐，更催歌舞看娉婷。蓝田有玉应千岁，韦室专门祇六经。接武定应成福禄，介眉何惜醉修龄。
海宇熙熙寿域中，耆儒最盛甬勾东。共开樽俎为高会，尤喜乡闾有义风。九老未应多白傅，四明何止一黄公。行看联璧安车上，尽是当筵鹤发翁。
东阁初开瑞霭凝，晓催簪履庆修龄。风回秀发扶疏绿，喜入方瞳的皪青。纱帽着花春不老，玉杯浮雪酒微醒。今朝太史占鄞鄮，无限文星作寿星。
鹤发星星退急流，昔年两作凤池游。挂冠未许田间去，锡第还为帝所留。剩喜亲朋千里集，聊持歌舞一觥酬。莫辞醉席梅花地，嘉话归传古鄮州。
都城赐第起祥云，知是君王贵老人。罗绮丛中喧鼓吹，楼台影里聚簪绅。剩添风月非钱买，赢得樽罍到手频。他日华堂重此会，主宾朱紫耀青春。
鄮水鄞江喜气浮，祇应共理得贤侯。千帆过海欣无警，九谷登场庆有秋。圣主正思黄霸入，仙翁方伴赤松游。一杯相遇何妨醉，春在西湖月在楼。
燕集西湖锦绣围，花迎晴晓露方晞。把杯且共寻前约，控手何须悟昨非。已喜一翁归绿野，更看三杰上黄扉。云台指日标鸿烈，应许严陵老钓矶。
玉砌芝兰庆有余，蔼然英誉走云衢。澄清揽辔多持节，恺悌宜民屡剖符。圣主出纶催上道，邦人卧辙蔽行途。一卮听取临岐语，剩吐精忠作帝谟。
鄮城郁郁蔼祥烟，何幸分符得大贤。散利士知廉律己，救荒民仰食为天。仁风行见周千里，雅俗俱欣受一廛。正恐最闻须召入，介眉今日且樽前。
春入西湖绕岸花，十洲三岛倍芳华。夭桃来自神明胄，玉润生从宰辅家。男室得时谐凤侣，孙枝有客泛星槎。盍簪此日成高会，盛事他年梓里夸。
宝绪光华是似贤，远移仙驭缔姻联。高情已笃金兰契，盛礼还开锦绣筵。小奉杯盘图报答，剩陈丝竹且留连。细看四座神仙客，始信西湖即洞天。
夹路红榴取次芳，三槐嫩绿影交相。解装初憩簪缨客，肆席爰开衮绣堂。西子随车腾懿德，东床择婿得仙郎。一卮何止千秋祝，更伫鸣驺下帝乡。
潭潭大府坐真王，有子于今拥碧幢。羽扇仁风辞霅水，熊幡和气满鄞江。舞翻回雪随清吹，歌遏行云度美腔。玉斝莫辞良夜饮，伫看星聚首吾邦。
太宰岩岩正拱宸，笑看双凤度东津。冰清爱弟为佳婿，玉立难兄处上宾。火毓鹊炉香蔼蔼，月穿梅影酒粼粼。主人剩喜机云集，唯祝联镳侍紫宸。
东皇旌旆到人寰，漏泄春工露一斑。已向江村访梅萼，却来灯市赏鳌山。主宾冰玉欢无尽，伯季埙箎兴不悭。欲识鲁公须拜后，微黄一点见眉间。
潭潭大府坐真王，中有神仙聚画堂。玉润曾闻韵琴瑟，冰清初喜见鸾凰。扶舆和气笙歌沸，馥郁春风锦绣光。他日诸孙成宅相，颔头休羡郭汾阳。
郁葱佳气拥丛霄，又见端门遣使轺。觞豆兼全真璀璨，茗香剩馥更飘飖。双旌容与留千骑，三族耆庞聚一朝。正是瑶池八仙会，介眉何必羡松乔。
六人四百四十岁，好似同资一气生。王母蟠桃三度熟，窦家仙桂五枝荣。蓬壶影里环嘉客，衮绣堂中溢颂声。太史占祥应入奏，光躔南斗寿星明。
昔日翱翔艺圃中，词锋凛凛各争雄。倦飞雅遂鸿冥志，良集皆成鹤发翁。休问功名千古后，且欣花月一樽同。明朝太史应驰奏，寿象联珠见甬东。
山水东鄞本自佳，使星临照愈光华。甘棠美荫逾千里，画角仁声度万家。正喜泉香浮竹叶，更看杯影浸梅花。最闻便有芝封到，莫惜连宵晕脸霞。
郁葱佳气霭鄞川，剩说侯门得二贤。天下中庸追远躅，江东俊秀踵遗编。歌喉𪾢睆鶑同丽，舞袖翩翻蝶共妍。行看联名登虎榜，亲闱归侍彩衣鲜。
鄮山鄞水百祥开，一轴丝纶天上来。应为教忠登仕籍，遂膺锡类到兰陔。笙簧丛里歌新阕，锦绣光中荐宝杯。从此芝封须叠至，长教寿母宴春台。
鄮山鄞水百祥臻，天祐龙门萃达尊。又见常珍登耄齿，更欣华秩亚星垣。龚黄政美褒宜重，箕翼光腾福正繁。他日老更兴盛举，会看兄弟迭承恩。
鄮山鄞水百祥开，壮士昂头谢草莱。戛玉锵金俱杰出，纡青拖紫正朋来。未饶卫国多君子，何独山东有相材。富贵功名随步武，清时钟鼓且衔杯。
潭府今朝雅宴开，郁纷佳气霭蓬莱。笙歌丛里环珠履，衮绣光中荐玉杯。已喜群仙来阆苑，更须三熟见瑶台。料应太史占乾象，星斗森罗拥上台。
鄮山鄞水百祥开，天祐神仙间世来。剩喜千龄才七秩，更祈八座上三台。箫韶声里翻红袖，衮绣光中釂玉杯。每阅十期成再会，方瞳丹脸永如孩。
春融绿野日迟迟，五马相从燕喜时。湿翠峰前挥玉麈，香梅影底引瑶卮。适闻圣主询黄发，将趣文翁上赤墀。且趁好天同一醉，陶陶莫问夜何其。
神圣相承乐太平，尊贤贵老有真情。煌煌凤翮飞丹检，赫赫轺车下紫清。觞豆交酬当美景，笙竽合乐起新声。客星今喜使星聚，乾象森罗彻晓明。
剩喜群仙集四明，年逾七秩庆耆英。三章快遂归田志，八座争看衣锦荣。笑捧一卮龟鹤寿，欢腾六乐凤鸾鸣。举头莫道长安远，会见临廱拜老更。
圣主留神惠兆民，循良奉诏莫辞频。才闻五袴喧三辅，又拥双旗镇七闽。操袂不须成作恶，举觞方喜上通津。日边正拟登黄霸，会见槐庭衮绣新。
小春才过气纡徐，门外旌麾正塞途。剩喜二天临制阃，却来三径访耆儒。酒浮沆瀣杯中液，茗瀹枪旗碗面腴。且趁良宵拼一醉，赐环行即上亨衢。
东风昨夜到林塘，千骑初临绿野堂。乐里何烦丝竹韵，座间自有雪梅芳。民安竟夜户不闭，海静无波帆稳张。趁此清平同一醉，金瓯已覆颍川黄。
喜见洪都二散人，直疑吴许是前身。看梅始识林和靖，载酒还寻贺季真。铁柱擎天龙已蛰，星坛近斗月为邻。思归却有他年约，来庆吾登九十春。
露地当年说白牛，反令后学莫能由。足行香陌无穷辙，家在清江欲尽头。罣碍顿除犹是病，因缘未了且乘流。此山日夕浮佳气，见则何烦蜡屐游。
行李萧萧一担秋，浪头始得见渔舟。晚烟笼树鸦还集，碧水连天鸥自浮。十字港通霞屿寺，二灵山到月波楼。于今幸遂归湖愿，长忆当年贺监游。
白发无凭吾老矣，青春不再汝知乎。年将弱冠非童子，学不成名岂丈夫。幸有明窗群净几，何劳凿壁与编蒲。功成欲自殊头角，记取韩公训阿符。
匹马飘然似转蓬，一年两度过湘东。襟裙润带黄梅雨，枕簟凉生若楝风。急急穷途将底用，区区苟禄有何功。输他燕坐长厅老，点对浓香丈室中。
使君不受二毛侵，杖屦逍遥得胜寻。拨遣簿书聊永日，登临山水亦何心。残梅堕雪垂垂白，弱柳摇春淡淡金。倚瞩大江供一笑，几多襦袴在讴吟。
名园佳气霭非烟，冠佩朝宗似百川。五品并令陪宴射，四𬭤端欲序宾贤。恩涵春意鱼翻藻，威入秋声雁落弦。竣事更容窥典雅，宸章应陋柏梁篇。
江山秋日冠轻烟，别苑风光胜辋川。位设虎侯恢盛典，枝穿杨叶校名贤。礼均湛露宣飞斝，乐奏钧天着发弦。圣主经文与纬武，全胜巡幸射蛟篇。
君恩报答果何如，手植松杉一万株。溪足断边横略彴，峰头好处见浮屠。凤书御墨藏飞白，龙吐山泉散作珠。包帚祝尧同此类，刻崖大庆拟嵩呼。
沧波空碧接青天，潮满江平月正圆。风飐浪花来不尽，水涵轮影去无边。舟中赏客方酣寝，窗下书生犹未眠。我欲携琴频访戴，越吟应许夜深传。
星河耿耿障云披，剑气峥嵘彻紫微。轮辗碧空凌象纬，波翻清影射窗扉。寒光照夜潜蛟动，皓色穿林宿鸟飞。草树无烟衣有露，夜深吟赏欲忘归。
清坛祗谒礼郊丘，辅相贤劳其款留。初讶密云低覆冒，遽看霁景上飞浮。气回俎豆群工泰，喜入貔貅万马秋。赫赫天心允昭格，协谋同德赖嘉猷。
高居大士是龙象，草堂大人非熊罴。不逢坏衲乞香饭，唯见白头垂钓丝。鸳鸯终日爱水镜，菡萏晚风凋舞衣。开径老禅来煮茗，还寻密竹迳中归。
陈留春色掩思诗，一日搜肠一百回。燕子初归风不定，桃花欲动雨频来。人间多待须微禄，梦里相逢记此杯。白竹扇前客醉舞，烟村渺渺欠高台。
随宜饮酒聊充腹，取次衣裘亦暖身。未必得年非瘦薄，无妨长福是单贫。老龟岂羡牺牲饱，蟠木宁争桃李春。随分自安心自断，是非何必问闲人。
太白巃嵷东南驰，众岭环合青分披。烟云厚薄皆可爱，木石疏密自相宜。阳春已归鸟语乐，溪水不动鱼行迟。生民无不得处所，与兹鱼鸟皆熙熙。
朕念邦家历万几，幸卿相与久维持。孜孜广道诹询处，蹇蹇封章纳诲时。半世奇勋惟我重，一生忠节自天知。南归奚事将为赠，金石诗篇壮羽仪。
十载殷勤训子情，礼闱今幸占微名。彤庭策献三千字，鹏海风抟九万程。帽插宫花琼宴罢，身沾仙露赐衣荣。瞻云北阙人迢递，空忆高堂雪鬓生。
路转岧嶤瞰古城，阑干曲处眼偏明。岚光不与江流断，凉意还从竹外生。好事樽罍初不减，旧题岁月已堪惊。会须更待天边月，醉看浮图波面横。
相逢握手不论心，心性吾侪眼里金。三个柴头煨品字，与君闲话古丛林。柴头煨尽已更阑，楼上钟声落月寒。一把柳丝取不得，和烟搭在玉栏干。
九锁山藏一洞天，栖真大涤洞巍然。云根石出仙人迹，天柱峰流漱玉泉。丹凤岩前游熟路，翠蛟亭上揖来贤。我儿祷旱朝龙井，一雨昭苏大有年。
南来仙骥一回翔，古墨丹砂并送将。从此微躯常得健，学君挥翰讵能忘。霜寒碧涧行踪少，月落青林去梦长。相见只愁俱白发，敢辞不饮负清觞。
数年美政在棠阴，考绩如公合赐金。莫问逢迎妨俗眼，但知惠爱尽吾心。攀车共愿轮生角，追路端如鹿走林。我亦一廛清霅尾，惭无妙笔写徽音。
吴中耆旧固无多，底事年来病作魔。无妄那知能召疾，蹈仁谁谓反伤和。阻操几杖候安否，宜遣音书问若何。不药行将致康复，铜人公可手摩挲。
吴城磊落见长身，屈指文章第几人。岁月消磨百年后，音容间绝九泉新。惭无健笔作佳传，空对遗编独惨神。符也克家端的否，会须收拾寄苍珉。
君家屋中作山舫，开窗看山篷背上。两峰高并玉玲珑，大孤小孤无此样。主人酿酒书满船，读书饮酒酣且眠。应笑周郎赤壁下，龙骧万斛风动天。
夷门道人墨为手，艺如巫咸日中走。逢人便与墨模糊，西里自妍东里丑。不须更相邑中黔，面比乌鸦色未深。为擡墨手高处问，我手何如君子心。
春冰摇冻春水肥，小风卷沙梅雪飞。东皇劝人作耕织，天雨粒粒机中丝。田家喜说新年话，苔青映门竹枝亚。有钱输官官不嗔，满地黄金不论价。
射虎将军须发白，老作三茅洞中客。群仙呼去问姓名，谓是前时李八百。天孙乞与云锦衣，白日化为仙鹤飞。赤城山下百花市，卖符卖药沽酒归。
玻璃江深麦初熟，引水细舂比炊玉。老守斋钵自有余，端为吾民忧不足。荔枝堂前红数栽，倚树读书门不开。收麦入厨催酿酒，客问遣骑何时来。
四月少雨百草热，山中小麦皆干枯。溪水不流牛缺饮，连耞未动妻典襦。布谷催耕鸠妇怨，早得一雨淋汝面。老夫枕书卧晚凉，农自忍饥官饱饭。
资圣名蓝妙画窟，前佛峥嵘连后佛。栴檀级上金琅珰，五月寒风吹佛骨。我来看画瞻仙容，丹青古殿开天龙。薝卜花开日亭午，妙音破睡闻鸣钟。
汉使西来雪瘴深，龙蛇窟宅费披寻。只知筇竹通中国，何似长松种上林。槐省衔杯蒙旧识，枫庭蹑履听归音。昔人九折回车地，笑我何由慰母心。
大渡河边瘴雾浓，邛崃关下木兰红。得州自昔连江雨，此地仍多出窍风。一笑萱花亲念远，三生藜杖子心同。莫缘险阻欺方寸，忠信元来处处通。
六龙杲杲看推移，也有分光蔀屋时。作古远知燧人氏，至今犹说介之推。扣门自此人皆有，暗室从来我不欺。冷灶无烟知几日，凭谁乞米试晨炊。
林盘谷转走萦纡，两腋乘风上太虚。尘世似将玄圃隔，仙宫元在赤城居。着鞭欲跨鸾凰去，舐鼎曾嫌鸡犬余。尺帚何当上霄汉，夜扪星斗步庭除。
归路巴人处处逢，巴人舟楫语音同。雪霜寒谷残年后，云雨阳台昨梦空。沙水清能延月白，峡林香欲试春红。饭山虽瘦无奇语，至喜亭中著醉翁。
十里山光绀碧围，瘴烟收尽溢春晖。黄䌷睡美闻衙唱，白羽风高入指挥。楼角片云随雁去，谿头骤雨送龙归。君王若问安边策，苜蓿漫山战马肥。
一自昭君向北迁，花魂千载却南旋。歌声不动先含笑，粉面无施任自然。羞整云鬟多戴笠，欲呈锦袖漫开毡。夜来大渡河边过，青盖金羁稳上船。
岷峨皎皎玉千峰，只欠平川一尺融。土雾不成云外霰，江沙半杂夜来风。针头可惜丘中麦，堋口来祈应上公。饱死侏儒果何意，连年调度战声中。
羡他雪色一般同，点缀苍苍滓太空。白比虾蟆终蚀月，轻如蝴蝶乱随风。不容着迹无人处，漫借余光似我穷。翠竹疏梅成佛地，未嫌冻立此山中。
大地纤毫色色空，寥天望极一鸿蒙。夜凝冷浸梅魂月，朝拂轻回缟带风。身世密移尘境外，乾坤收入玉壶中。虚堂瑞草琼林合，压尽蓬莱第一峰。
莫因红紫媚楼台，洁白光中处处栽。香骨未应春雪妒，素心偏向暖风开。清樽妙赏今谁健，晓角年光不用催。别后西归玉堂约，诗筒只有月边来。
别久无辞道路难，敝裘依旧据征鞍。五湖我已遭风逆，三迳君能犯雪寒。下榻莫嫌烹瓠叶，倚门正及颂椒盘。一杯少味仍相送，折得梅花带笑看。
一笑真成亟负余，可人懒散费招呼。忘言摩诘元无病，健倒卢仝不用扶。野葛三餐莫予毒，桃花几度约吾徒。杜门人与春偷老，风雨声中长白须。
一官齿发老侵寻，金马当年博陆沉。樽俎笑谈人不见，玑衡造化我无心。曾瞻玉鼎三嵎近，便觉朱门百仞深。忍使王阳行九折，囚山未敢废南音。
方舟不似逆风船，船上烧香稳坐禅。五鼓𬘘如随鸟动，一春老矣学蚕眠。黄梅半熟雨不止，白发也应天见怜。赖有比邻贾诗老，醉中相对耸诗肩。
陌上花开又一春，起来酒伴觅南邻。烟霞笑我虽成疾，霜雪于君恐不仁。柏叶殊思金马旧，柳枝偏向土牛新。相忘已约形骸外，老守先能堕醉巾。
雨老苔荒墨色昏，汉人两序姓名存。六经丝竹升堂后，千古衣冠此地尊。但使高文无废祀，只今扬马未招魂。寥寥蜀学谁为倡，东去江流注海门。
国风惆怅黍离离，只有周郎五字诗。得见大巫今索矣，可怜小子孰裁之。心如废井凭谁汲，语到修门未可期。此别更须留好句，梅花窗外见相思。
桃李洲中别一春，雪山肯为障红尘。鬼神半夜应怜我，魑魅今朝不喜人。烟雨晦明窗外眼，风霜来去树边身。细思只合归耕好，并舍何由笑我贫。
一官职檄冷秋冰，尽日量书接夜灯。老去髭须无可染，秋来面目自生憎。湖通堰尾听泉激，日出山尖见雪层。结习未除江海客，不忘回首梦觚棱。
阿筌千顷本胸中，学道分明画手同。笔削来追麟获后，丹青为洗马群空。登堂欲与修遗履，穴户何由返大弓。尚有沧溟垂素壁，且防蝇误污屏风。
指点西来海上峰，此间魑魅我能逢。果何所补身先老，岂不怀归意已浓。骐骥群中怜短褐，龙蛇窟里倚长松。一堂四相经行处，洒扫云烟觅旧踪。
不似闲人立道傍，岂将老眼眩韶光。沟塍绿涨春容润，篱落红披晓吹狂。薄有生涯随处是，苦无心绪逐人忙。西归官路成迁次，回指江湖似故乡。
山程趼足肯相从，未厌崎岖易道东。二马仙风还旧观，六鳌香饵看新功。北田夜诵披莲蘂，东阁春归折桂丛。努力锦衣双拜手，寿杯堂上雪髯翁。
一毛沼沚未宜轻，甘脆提携慰客情。仙狗吠林堪小摘，乳猫蹲竹得春萌。齿牙风露虽云美，口腹朝昏只旋营。尚献一芹裨玉食，天庖回首隔重城。
糟丘尽醉国人狂，谁似东家礼义乡。万卷短檠磨岁月，一生寒砚敌冰霜。饭牛坐待扶桑白，战马初归塞草黄。奏牍三千君未晚，殿帏正要上书囊。
倚杖河边记水痕，眼明喜见白鸥群。雨声夜向九峰泻，江势朝来三堰分。窟宅蛟龙元自擅，邻家鸡犬要相闻。我师一饱关天意，收拾晴风放密云。
须髯残雪兀陈编，炀者何由更避烟。荣宦君方收晚岁，论交我亦得忘年。佐州相与营杯水，有路从今出瓮天。一日尚能千里驾，此间老骥不须鞭。
霏霏寒日陨清霜，勃勃阴风出土囊。尺木未阶龙久蛰，衔芦不稳雁斜行。仕涂田舍成三已，世态江湖合两忘。无术忧民缘底瘦，一杯豆粥𦶟心香。
边云寒色与愁浓，酒味何由入颊红。眼看飞鸢来堕水，心随去骑欲追风。亲朋立望千山外，笑语殊思一饷同。问舍求田吾已决，不于湖海较穷通。
儋史之孙病耳翁，人佯谓我与真同。蚊飞鬓外年时事，鹊噪愁边晚更空。老去鹿皮终可隠，听如龙鼻反能聪。昭文不鼓非无意，勉为慈亲奏凯风。
一第枫宸岁月深，槐花杯酒喜同斟。真成冀北空群马，便作双南满地金。计上八人才子数，笔端四海状元心。蜀天九万看鹏运，侧耳潮头驾捷音。
别去名场叹滞留，肯来空谷话清幽。知君有约趋金马，笑我无心对白鸥。千顷量陂能却老，一编家学莫他求。相将杖履题诗处，跨鹿山头记旧游。
眇小酲𬪩总见欺，颠狂苦诉有谁知。五音鶑自调歌舌，百药蜂能酿蜜脾。世态只堪春睡美，鬓丝偏与落花宜。欲因耆旧寻乡路，投劾翻然恐未迟。
鸣禽百啭柳三眠，窗户阴晴任雨烟。芍药樱桃春殿后，芎䓖麦曲病争先。奉亲满眼欠一饱，去国忧心今五年。南北风尘江两岸，不妨明月钓鱼船。
翠围矗矗乱山稠，蜑雨蛮烟冻不收。赤白囊来逢此岁，青黄谷熟又深秋。一官忍耻随人后，数口全生敢自谋。虮虱有心空地上，苍生难答两宫忧。
十八公家四十围，凌烟勋业在临池。掌中乌玉劳分饷，世上玄经只自知。颇觉陈人空面目，谁能闹处损心脾。又须什袭牢藏苦，共看河沙指后期。
万里来归道路长，两年身寄水云乡。仅余文字缣缃富，犹带湖山草木香。从此定应悬箔去，卑之且说踏槐忙。逢君客地成乖隔，相送江干问草堂。
上马挑书束破裘，宦情薄处不宜秋。二年拄笏山虽好，十舍浣花江合流。此处移文寻旧社，尚因奇字忆方舟。西川傥有东来雁，莫道曾无截镫留。
得得浮家帝里游，西归节物共南州。群鸥自得水空阔，远客肯因船滞留。千顷白苹风掠岸，一年黄菊雨深秋。醉名未忍成狂率，任脱乌纱笑白头。
老蝶凌风作晚狂，小春争得媚寒乡。池边团碧擎残雨，林末轻红拒薄霜。笑我何时书竹帛，似君依旧踏槐黄。相寻一醉能来否，枉费公家压酒囊。
习气仍余酒后狂，十年坐斥醉中乡。读书窗外千堆雪，利剑床头一匣霜。收拾微吟追李杜，研摩小楷逼苏黄。他文消遣随儿辈，颇笑翁痴作一囊。
金马堂堂有陆沉，斯人出处可重寻。豸冠议论回天力，绣节平反念母心。一代师承无别派，百年朋旧托遗音。便当佳传磨苍翠，桐桂森然欲出林。
留滞周南隔要津，尚余家传付坚珉。才高未觉儒冠误，句好仍传乐府新。诸子尚能频屈指，一门今有几朱轮。吾乡水镜君应恨，耸壑昂霄会有人。
修程云水绕苍茫，马上春风薜荔香。此去鸡豚思旧社，且凭鱼雁到他乡。穷途偪仄风波恶，客路消磨岁月长。别后空阶闻夜雨，令人还忆水曹郎。
五年去国若为欢，九日逢秋强自宽。树搅冰霜惊岁晚，山围雾雨试朝寒。不关鸟帽随风落，只把红萸对俗看。惟有东湖无可遣，一杯香泛落英餐。
进取虽狂我不狂，跨鳌今日郑公乡。未偕西蜀三年计，来访东湖九月霜。桃李山城漫红白，橘橙峡路看青黄。修门万里逢严助，剩剖琅玕出锦囊。
菜饱无期岁已侵，高谈何处著幽深。二年旅寄不堪说，九日盟寒那复寻。此地有时容醉玉，寒花无数吐秋金。与君成是无诗句，闻道西山似竹林。
起来蛛网罥茅檐，脱叶飞飞却倒粘。十月风光成妩媚，一林霜气自深严。幽花已老何人摘，村酒无多喜客添。收拾江湖闲望眼，展峰亭上数山尖。
吾家何必自耕耘，淮上新添战马群。圣水洑流天汉永，颠风扇雪地炉焚。但教东海无冤气，便可西郊放密云。浪遣蛇医与龙鬭，邈然天听若无闻。
云色垂轩泼墨深，夜闻萧瑟振枯林。自怜一榻清凉意，想见千畦餍饫心。共道苏天私此泽，后来商旱更谁霖。公归还记田田叶，坐看荷珠自劝斟。
桂屏立壁杳难攀，画舫层层碧玉栏。未觉香风披蕊晚，向来白雪避花繁。秋深犀子仍奔殿，夜迥珠星得走盘。二妙沓来成伯仲，恨无琼玖出毫端。
三驰旌聘合翻然，万里君恩荷记怜。肯许老饕同守岁，且因春酒介新年。风传鹢首五湖浪，雪涨蟆颐一脉泉。他日堂中元祐脚，只堪诵说学苏仙。
别去名园走路尘，啼妆犹浥露痕新。且陪东阁诸侯客，粗了西湖一半春。试与清泉召魂魄，已惊黄蜡损精神。回头却忆风流守，金粉珊珊堕舞茵。
骄荣落尽雪霜浮，偃蹇空贻社栎羞。濡染东家虽借润，风烟西爽亦宜秋。皮灾已觉神明露，心在犹怀剪伐忧。铁鏁何当绊龙脚，夜深雷雨卷潭湫。
思人谁复念婆娑，窟室崖阴未易磨。四十围间看溜雨，三千年后数恒河。不堪与世供狙杙，尚许遗民占鸟窠。从此便名夫子树，匡人斤斧奈予何。
望崖相送欲凌虚，未拟边州作陋居。法令牛毛纷可笑，使君马尾自能书。白云度岭愁方寸，黄瘴埋沙费扫除。列㦸横琴果何择，一窗秋月竹踈踈。
又是投闲岁欲除，闲中因得着工夫。园林香雪梅先透，庭院清风竹自呼。未厌夜寒烧榾柮，已贪晓色进屠苏。巧名尚喜新年在，碌碌人应笑阿奴。
洛阳旧谱隔芳园，姚魏寻香作返魂。端为名花肯迂路，定知春色落深村。日中半醉如含恨，雨后幽姿未忍言。上苑分明有余地，野芹何独溯金门。
叩门剥啄涕沾襟，忽忆僧孙病骨侵。壁上卧龙香线断，柱间题凤墨痕深。仓皇不瞑思君眼，辗转犹希住世心。真意自天渠信否，赠篇聊当阁中箴。
手挈东风上水关，凤书迎日看新班。五湖家世乌衣巷，三峡楼台赤甲山。画㦸门开春昼永，卧龙帐稳海波闲。安危大计须公等，天定应知即赐环。
十里涟漪陆瑁湖，一亭幽绝重先居。云根数朵排青闼，泉沫双流溅绿裾。竹锁断桥飞雁鹜，荷侵凉槛荫龟鱼。洛园还许人同乐，时向林间望小车。
涂灰抹土添光彩，社舞村歌笑己躬。堪笑当年呆得好，百无一解诉心空。星拱北，水朝东，月落千江体一同。能向海门深处辊，行船谁怕打头风。
西土尊师故纸罗，南方历祖葛藤窠。临风剔起透青眼，跟脚从头觑破那。阿呵呵，会也么，尺水休夸一丈波。幕天席地生涯阔，敌胜吹毛不用磨。
麤疏带出莲花笠，济楚披来粪扫衣。拈起少林无孔笛，左瞻右盼两头吹。声声慢，拍拍随，听者虽多和者稀。曲遍欲休休不得，知音知后更谁知。
道妙休云所得迟，不离闻见分明极。槛外一声婆餠焦，黄头碧眼断消息。断消息，最条直，是虎何须更插翼。苍龙平地起波澜，万仞峰头轰霹雳。
夤缘过夏又经冬，难易当知好恶同。肚里饥疮无聒扰，堂中生炭满炉红。挑灰弄火非相许，阔论高谈定不容。叠足跏趺描不就，眼空烟景振宗风。
峰峦九锁路萦盘，翠色沾衣作晚寒。日暮神仙归洞府，雨余星斗下天坛。人生何用千钟贵，老去须求一室安。会得谷神元不死，世间何事可相干。
昼寝招提最上头，饥禽亡赖故喧啾。岭云西去欲成暮，山雨北来浑似秋。婉娩如今真是梦，经从似旧绝堪愁。昔年陈迹鸡窗下，日落钟鸣山更幽。
用拙常存守道心，偷闲片片抵千金。半帘梅影离离月，一涧泉声曲曲琴。图史灯前随意检，园蔬雨后不时寻。浮名自觉无多趣，五柳当年志已深。
屹立双峰入云表，登临聊为小迟留。四围山色搀天碧，一曲波光抱郭流。身世欲违尘俗态，生涯宜与水云谋。何当占断层峦顶，一室烟霞百虑休。
何年天匠巧磨砻，巨尾横梁了莫穷。不是江鱼时隠见，要知田稼岁凶丰。四灵效瑞非臣力，一水安行属帝功。职课农桑表勤惰，信传三十六鳞中。
桃李几何春已阑，杂生蘼芜与射干。永夏碧瓦藏绿暗，凉秋青山吐白团。开花旋见槐著荚，解箨忽惊笋成竿。资州无事吾所羡，官居不殊涧谷盘。
甘雨尚啬风未阑，只今时清舞舜干。山前四面云欲渰，松上五鬣露已团。甚憎尘土愿投帻，颇思沧浪去持竿。何当共作鸡黍社，长者进酒少举盘。
东山龙起风雨来，势虽暴甚天无雷。蜿蜒气上黑云合，喧豗浪打苍崖回。千林通体有膏泽，四郊画时无尘埃。旧闻此地亦胜绝，夜夜神光如五台。
吾州横绝峨嵋阴，地胜无复俗尘侵。慈姥岩深不受暑，老翁井寒能洗心。子来触热可休驾，我起呼风令解襟。芙蓉池上更爽垲，仰看参天皆茂林。
乃翁昔为校书郎，汗简所载日月光。今看太史牛马走，往见中朝鸳鹭行。南公闻名定倾盖，西府念旧当外堂。傥思泰定山下路，肯来从我无相忘。
庭柯不摇绿蔽空，西风未回尚南风。香稻既收八月白，晚花能开百日红。安排物色慰年暮，流落天涯嗟路穷。炎江热石那可触，少待征帆驾归鸿。
尘埃蓬勃欲障天，略无爽气北牖前。五月风炎竹尚醉，九衢日长柳亦眠。小儿畏热书颇废，老子罢食梦相牵。桂浆蔗饮不解渴，汲尽百壶冰井泉。
四无市声身燕闲，更居高明益清安。铜缾水冷碧井冻，冰浆饭香白雪寒。味毋致和夏小正，仗当早归汉从官。此身不愿奉朝请，但愿常甘藜藿盘。
一别相望费岁时，盛山父老至今思。才高方朔三千牍，名配韦郎十二诗。论荐久闻章奏上，推迁独怪玺书迟。少留剩看平羌水，更继风流太白词。
东津草生花未开，西山雪消水欲来。玻瓈江尽不受垢，蒲萄酒浓初酦醅。啄木唤君有扣户，提壶劝我勤举杯。春能几何看即暮，一月杖藜须百回。
龙爪滩前江水平，蟆颐山下春草生。白石既出细可数，杂花初开远更明。日落尽见楼阁影，天晴易闻钟鼓声。至今回思三峡路，蛇退猿愁心甚惊。
天子斋居坐法宫，万方都属指挥中。敢安无事思乐泮，方戒有司归在丰。每念三农皆望岁，直期九月始休工。知君亦喜连宵雨，与涨词源更不穷。
久知经籍总皆通，万卷纵横在腹中。占雨正当求管辂，藏冰更欲问申丰。每惭列爵来分土，未办通商与惠工。君自还家歌乐职，大碑深刻示无穷。
修枝密叶总扶疏，小摘登盘置坐隅。翠盖高垂张葆羽，赤缯全皱裹明珠。不劳汉候十五里，可压越人三百株。欲与铨量立题品，岂惟当使橘为奴。
忆昨归来万里遥，不能对策未央朝。山林得计成长往，松石为朋是久要。痛饮肯来同榼挈，小诗聊遣当弓招。请君莫学全椒老，涧下辛勤舍堕樵。
束书归隠不辞遥，庠序懒陪耆老朝。野外卜居无鬼瞰，山中誓墓以神要。暂来同作荔枝社，安可轻违桂树招。已遣官奴理琴瑟，岂惟百戏但歌樵。
风俗相传三近古，作成况自圣明朝。藏家文字本苍史，继世子孙非黑要。近报汉廷频诏下，时闻蜀士有旌招。怪君尚尔衣逢掖，独向空山伴采樵。
背郭深通一径遥，奔流坐看百川朝。飞来黄鹄陂已复，归去白鸥盟可要。益部官曹宁久处，津乡书札近相招。此生若有躬耕地，白首甘心老负樵。
古者诸侯今牧守，衰迟难强岁相朝。惟须稚子理蓑笠，兼有老妻缝襋要。来岁定从田父去，飞书不待故人招。平生最爱津乡聚，江小可渔山可樵。
东望行都绛阙遥，老来筋力倦趋朝。谁能作吏沈簿领，但欲买田书质要。雅意庶同高士传，不才难望大夫招。津乡旧有先贤宅，过者𫇴荛莫敢樵。
筋力何堪道路遥，难陪诸彦侍同朝。初无计上三年最，况敢功思万里要。北塞单于皆入贡，西山赞普不劳招。传闻已卧清边鼓，堑垒长闲守木樵。
日翻蠹简书斋里，往往编摹自汉朝。鸡距束毫来武信，马肝琢砚出高要。时因抚事歌成相，更复怀人作大招。知子山中富吟咏，纵横文力到孙樵。
盈笺寄我送春诗，不减风流杜牧之。觅句已应儿辈觉，论书那得外人知。如闻此上三年最，相过能成一段奇。况及霜天宜把酒，四郊物色胜花时。
又赋斜川五日诗，行将去此欲何之。一年春事仓庚报，万里乡心杜宇知。笔力早衰无痛快，词源渐老乏经奇。文章子骏惟君似，学到扬州刺史时。
白水诸山翠作堆，岂令飞舄著尘埃。勿嫌屈子峨眉县，正得同吾婪尾杯。淑日升堂迎昼永，和风排闼送春来。还家尚可为亲寿，柏叶清尊手自开。
江湖此去水连空，万贾连樯浩渺中。帆影浸斜青草月，笛声吹尽碧芦风。未论魏阙功名近，不与巴山气象同。更到临平看辇路，沙堤十里软尘红。
泸南道穷复劔西，桃花浪生行苦迟。百丈牵舟上春水，三尺为邦逢圣时。平芜细麦绿相映，老树杂花红已衰。峨眉山月今始见，令人绝叹谪仙词。
把酒悲歌望蜀天，感今怀昔重凄然。道坚或谓如无忌，灵运还欣对阿连。他日鹏应自鹍化，此生蚿岂待夔怜。笔锋剩淬犹锥利，明岁文场破两甄。
城上高楼出女墙，遥看初日尚苍凉。松边淅沥风成响，草际晶荧露有光。乐岁共歌羊考牧，新春不与雁还乡。圣时愿报收舆地，快自襄阳下洛阳。
廷尉已执天下平，更出一节令循行。时清断狱岁大减，小臣何功君圣明。纸窗风破夜自语，瓦沟雨来寒有声。官闲无事但宴坐，满室惟对书纵横。
晨光惨惨杂微霄，寒水溅溅更断桥。风陨栗房开紫玉，烟蒙萝幄叠青绡。官曹已毕三年考，客路深嗟万里遥。从此扬舲下巴硖，新年当及未央朝。
万州城西何所有，高山其下俯寒塘。浮鸥藉草溪沙暖，飞鸟冲花野树香。他日拟从南岳隠，平生尤爱北窗凉。道人为我收松子，剩种清阴十亩长。
白沙素石浄无泥，橘刺藤梢已不迷。牛放远山连雁鹜，蛙鸣废沼下凫鹥。终年去国空弹铗，尽日看云且杖藜。久客诸侯成底事，幸逢宽政免推挤。
素石寒沙共眇然，荒城古木暮云悬。空山静答钟声远，落日晴随树影圆。屡报传烽沈塞外，时来倚杖立江边。东南耆旧今安否，欲寄新诗谁为传。
江边日日强登台，越柁吴樯久不来。投迹东巴留万里，侧身南极望三台。公朝遣使丁年去，丞相疏恩甲第开。圣主得贤如作颂，微臣愧乏子渊才。
江流日日上平芜，细径侵沙渐欲无。袅袅紫苞开露笋，森森青节乱风蒲。晴川默数千艘过，深硖遥看一水趋。传道南樯有归使，晚来失喜问扬都。
离离树影晓仍疏，寂寂禽声暖自呼。雨垤蓄粻来聚蚁，风檐坏网落悬蛛。十年空诵归田赋，万里试披舆地图。老向人间定何许，只今湖海更南隅。
中原北望连虎牢，遗老略皆死草茅。腥臊千秋万岁殿，尘埃四通五达郊。无人雄心肯出塞，何日战骨与封崤。三军岁岁费供给，但闻边庭峙刍茭。
吾宗衰谢尚斯文，长抱遗经教子孙。海内世家惭卫史，壁中编简即齐论。交游幸得二三子，毁誉当如六四坤。肯为清谈饮一石，绝胜杂坐独留髠。
林阴忽忽已藏鸦，作急寻芳赏岁华。尊每不空缘好客，席无何乡为随花。开新合故从衣薄，度密穿深信帽斜。傥有归休五亩宅，老夫着处便为家。
故国山川安在哉，他乡今复见春来。蓬蒿并兴草益茂，桃李不言花自开。催促年华似推毂，较量筋力试登台。归田尚可扶犁在，明岁当驱俗驾回。
郊原渐看荠麦繁，尘沙远著榆柳昏。花光照眼暖自醉，江声入耳清不烦。县官作堨相地利，邦人防城酾水源。我将载酒劳掾史，酌言酬之两山尊。
郡县纷纷数代更，循良少似汉西京。未闻子产能宽服，谁见翁归有急名。所望家无空杼柚，常令天不害粢盛。打门不怕催科吏，愿与君王竭地征。
平生有志欲归休，老向殊方尚转流。五亩桑今如卜宅，千章荻可比封侯。几经峡口江水夜，往看峨眉山月秋。终恐官曹败人意，不如一笠钓沧洲。
迩来才力愈衰迟，说向诸公笑脱颐。来对老夫何所见，归求文字有余师。相期要作后雕柏，自献当同前列龟。莫学一官今潦倒，白头深愧伐檀诗。
承平玉烛四时和，处处惟闻击壤歌。富国不须搜粟尉，劝民当应力田科。使君身似社樗老，故里贤如乔木多。今日九原诚可作，吾谁归者有东坡。
云雾相缠暝不开，披衣冲雨独登台。风号旷野吹江立，雷擘苍山震地来。从使郊原昏白昼，剩教草木洗黄埃。夜凉如此真堪饮，喜折圆荷作酒杯。
此去夔州气倍增，白盐赤甲两崚嶒。喜看司隶李校尉，往事高人王右丞。若使主公登紫殿，亦归郎省卧青绫。老夫只拟安田亩，他日烝民颂中兴。
胡为行役尚殊方，已觉春容近艳阳。石齿漱江翻翠浪，蒋牙穿渚出青芒。艰难去国成淹泊，老大逢辰倍感伤。幕府吾归具朋酒，兕觥犹及享公堂。
野老门前云覆溪，雨晴云气亦霏微。水生芦笋纤纤长，日暖杨花细细飞。得食慈乌皆反哺，卷帘乳燕自知归。天涯物色堪行乐，况复淮西近解围。
蜀江楚硖郁巉岩，云雾中兼草木参。飞鹘翻空投霁野，游鱼跳水乱澄潭。朝廷共仰辰之北，羁旅长留斗以南。更欲暇时求胜槩，每从邻叟恣穷探。
我来伫立望晴空，目极苍茫万壑中。树色昏昏酣霁雾，江纹细细织柔风。一行殊俗犹为吏，三揖今年拟送穷。闻道东田耕帝藉，惭无赋奏大明宫。
春来江上解霜严，群柏周庐笋出檐。突兀狸头蒙紫箨，参差龙甲长苍髯。闲思井臼高人宅，懒傍车舆刺史幨。留滞殊方忧𫛳入，今年试为发书占。
城郭初瞻北斗移，春回冰壑已流澌。石林背日垂寒旆，江藻舒风引细丝。物色徐看催岁换，形容先拟驻年衰。天涯草木虽无赖，亦复欣欣及圣时。
比从关塞历巴城，不复衣冠立汉庭。越巂江寒嗟独往，瞿塘硖险骇初经。双崖石立悬深翠，万岭排空送远青。久抗尘容驱俗驾，往来吾亦愧山灵。
清秋独立望殊方，粉堞遥瞻埤堄长。水满苍江平巨硖，风交翠木乱寒塘。滞留晚岁违公府，准拟明年入帝乡。多病早衰才不振，豫惭无赋奏长杨。
渺渺苍江绕郭流，菰蒲杜若满汀洲。山云不动飞黄鹤，春水无边没白鸥。日落荒城闻戍鼓，天清绝浦见行舟。老夫旧有湘吴兴，聊复今年作远游。
修林绕屋尚扶疏，绀叶樛枝老不枯。晴庑无风乌自语，秋场落日雉相呼。一区未有子云宅，半世空看摩诘图。终拟买田阳羡去，肯浮沧海远乘桴。
轴舻千里薄枞阳，未数当年汉省方。勿为催归啼望帝，且看奉引驾乘黄。四边每报风尘静，万国同瞻日月光。我愿与民歌击壤，求田当卖橐中装。
高阁前临野外村，坐看急雨洒山根。黑云合沓奔崖暗，白水崩腾赴硖喧。已快修渠通草径，稍清瘴土浄柴门。晚来更报沧江涨，津北津南没旧痕。
故乡乔木莫知年，闻道端居似玉川。勿谓鲁侯吾不遇，试言卫政子奚先。传家学问三冬足，插架文书四库全。颇复因君怀柱史，当时高会有群贤。
岁尽无人访汴州，东风应到未央楼。荒垣草没牛羊入，废苑春生雉兔游。万里艰难炊劔首，十年流落梦刀头。一官何事不归去，空戴南冠泣楚囚。
久晴风暖纻溪城，陌上轻埃欲污人。不惜春泥三日雨，且消乌帽十分尘。霏微著柳空添色，浩荡欺花便减春。拟作郊居雌霓赋，故人今日有王筠。
吴蜀相望万里程，经年书到说都城。御沟犹泛宫花出，春草还依辇路生。京洛衣冠皆去国，东南父老亦伤情。郑公乡里闻如故，谁道胡儿解弛兵。
久矣吾人愧白鸥，尘埃无路入南州。愁横蜀岭何年断，梦绕吴江尽日流。病骨本无轩冕相，微官端为稻粱谋。与君共约东归日，江总还家要黑头。
得闲谁更傍人门，且喜深居少送迎。杨柳春风垂地影，芭蕉夜雨隔窗声。病宽束带围应减，愁搅枯肠睡苦轻。明日公庭有官事，又须持板候鸡鸣。
卧病经旬不举觞，胸中无复少年狂。春心已逐飞花尽，午梦还随白日长。尘事无穷那可了，诗情常在不能忘。闭门觅句无余事，书策纷纷正绕床。
故国边声静鼓鼙，依然宫阙泪沾衣。端门晓日乌声乐，别殿春风燕影归。目断楚天嗟树隔，梦回梁苑逐云飞。里中父老今谁在，闻说比邻半是非。
重来闲曳杖藜行，白帽依前似管宁。风雨只如当日恨，江山不改故时青。天寒未夕窗先暝，霜晚无声叶自零。诗罢时为洛生咏，醉吟聊使故人听。
客路悲秋落木边，江流滚滚尚连天。病来懒著登山屐，归去聊乘下濑船。回首关河嗟去国，伤心风雨送残年。相逢又作匆匆别，拟续阳关第二篇。
渺渺无风浪自平，顺流乘晓放舟行。汀苹不与春同老，池草能随梦复生。山色向人元不改，年华转景未须惊。故人相会无多日，有酒何妨为我倾。
霜林木叶未全红，疏雨萧萧不满空。万里黄花欺病眼，十年乌帽怯秋风。可怜望远身能健，愈觉追欢岁不同。便欲题诗问乡国，不堪回首失飞鸿。
康成名已满山东，复见谈经郑小同。卧病向来嗟髀减，诵诗多谢愈头风。休随宾客游梁苑，合有文章动汉宫。如我空疏已何用，一生丘壑坐奇穷。
但闻两庑读书声，学馆无尘地更清。岁久缁林皆木拱，春来泮水有芹生。剩令龙虎登高第，再赋凫鹥美太平。我老循行才不称，愧君刻画与虚名。
闻道西从使者车，殷勤问讯武侯庐。卧牛已去多新冢，化鹤重来失旧居。草木久荒门外迳，尘埃应化壁中书。遥知流落归无处，未免悲歌问孟诸。
邓侯牵挽政难留，六十年来亦倦游。至竟眼高无俗韵，不因人唤始回头。江湖白鸟缘应熟，尘土乌靴心少休。可笑山翁痴未已，欲成吏隠更何由。
累累蚝山着石面，此非所有能无疑。细看大石深孔窍，舟人撑篙迹犹遗。乃知此山千载前，汹涌尚作海渺弥。蛟龙鱼鳖占窟宅，不省造化能密移。
云昏雨暗黄芦渚，沙碛风高人断渡。一叶扁舟忽下来，落日还收钓筒去。收尽沙头白鸟飞，蒹葭暮雪满蓑衣。千门万户拥被卧，独钓寒波人未归。
鸡犬还家自识村，重营生理长儿孙。时平战地逢华屋，岁久他乡是故园。别后尘埃如我老，归来耆旧几人存。雁行畴昔从游者，莫话凋零恐断魂。
忽忆夫君阻笑言，出门南望欲飞翻。孤诚隔水初浸夜，画角因风自入村。短句有时随意得，古心近日与谁论。未除习气君应哂，月冷梅香易断魂。
才子连镳俯近坰，霜风散逐马蹄轻。芳樽屡约同年会，要路行看异日情。境僻却嫌丝管沸，坐阑转觉笑谈清。松峰自此宣高价，不使慈恩独擅名。
劳君携酒出郊坰，强缉巴词醉墨轻。我辈讵能捐习气，伊人底事寡诗情。漫令抆目朝朝望，无复挥毫字字清。冷淡生涯殊不恶，想应着意讳穷名。
万事萦心空岁月，一分春色已尘埃。檐前雨脚何时断，陌上遨头几日来。寒束幽花如有待，风延啼鸟苦相催。明年此会各南北，趁取官闲共酒杯。
策蹇冲泥到野扉，故人相对破愁眉。话因别久卒难尽，情逐杯深那更辞。十里云山乖素约，一番桃李负幽期。萧萧半夜空阶雨，乱滴枯肠百斛诗。
尺素书凭雁足传，侧身吟望楚江边。关山去我仍千里，风月思君阅二年。莲幕宦情今好在，莆川春色故依然。相逢若问官闲事，为道粗裘饱昼眠。
昏昏午汗浃桃笙，醒眼清诗仗友生。俘馘遥传泮水捷，琴书初解杏坛盟。开尊赖有论文酒，舍肉应无遗母羹。好种桑麻归杜曲，行藏休更问君平。
黉堂归去葛衣轻，怪底形容太瘦生。抖擞悭囊偿酒债，安排崄韵主诗盟。妖韶梅老自余态，滋味韩休薄大羹。强策驽骀追逸驾，不堪才力但平平。
秋入蒹葭霜正威，数声归雁塞痕微。欺人白发萧萧得，未老丹枫故故飞。胡虏乾坤多战骨，江湖风雨一蓑衣。百年粗饭从衰朽，万事尘寰有是非。
牙叉老木抱江城，城古江寒相对清。云雁不逢音信杳，沙鸥无数往来轻。露华今夜凝仙掌，词藻他年动帝京。淮海一身犹卧病，关河千里未休兵。
枝头血色万年萍，错落横天粲彗星。昔日杨姬劳走驿，一时王姥欲俱刑。浪传石蜜来他域，巧似珊瑚出涨溟。仙种世传工益寿，饱尝端胜卫生经。
蜜甜谁数楚江萍，枉道偷桃是岁星。长夏日烘怜国色，去年霜薄赦秋刑。侯堂旧许祠南海，使驿曾劳走北溟。名种尚堪重品第，未甘陆羽著茶经。
修竹繁阴覆绿萍，压墙朱实鬭星星。明珠落掌骊龙睡，丹壳归盘白马刑。曾指画图夸北客，至今渍蜜动南溟。可怜伧父流涎久，何日乌山始一经。
一时红紫逐飘萍，风雨残枝尚缀星。西国葡萄甘仆隶，白家踯躅强仪刑。谁移仙种从丹府，不使灵荄遍八溟。大业豪华今寂寞，佳名空着海山经。
冰壶玉麈逼人寒，忽漫过逢豁肺肝。千载有人扶古道，一时倾盖尽儒冠。不妨我辈诗肠在，要取他年酒量宽。万卷白头成底事，贩屠之辈任艰难。
吹笛清宵何处声，隔窗斜月听人行。梦回案上青荧火，魂断城头长短更。三伏故人怜卧病，百年薄宦任浮生。春风尚忆茅堂话，相对哦诗天未明。
画角城头绕怨音，秋风握手别杯深。三年故国相从地，万里青云欲别心。醉罢林霜催菊老，梦回江月转棠阴。预愁晓色离亭外，衰草撩人思不禁。
同云幕幕暗前山，急雨飕飕酿小寒。桃花欲开尚羞涩，梅梢已老半阑珊。话别一尊休草草，丈夫相识期岁老。绨袍万一未忘情，春风莫惜归来早。
道屈时危且茹藜，不妨去鲁尽迟迟。一轩容膝分蓝宇，十里携筇闯麦岐。杜老皓头真可惜，陶潜知命更奚疑。干戈淮上无消息，愁绝南山独步时。
抱被招提听晚钟，昔游回首七春风。斩新花木轩窗外，依旧楼台烟霭中。永夜篝灯元自照，故人尊酒偶然同。明年此日看腾踏，先数班杨赋律工。
请缨未系单于颈，置火须然董卓脐。列郡奔驰喧羽檄，圣朝哀痛下芝泥。盟寒关陇无来使，春晚江淮有战鼙。十载枕边忧国泪，不堪幽梦破晨鸡。
竹杖棕鞋意自便，藓墙莎径色相鲜。平畴涨麦云连海，绝壁蟠松盖倚天。竟日虎岩延眺瞩，何时蟹井费攀缘。归来幽独不成寝，山月侵廊钟韵圆。
万里西风入晚扉，高斋怅望独移时。迢迢别浦帆双去，漠漠平芜天四垂。雨意欲晴山鸟乐，寒声初到井梧知。丈夫感慨关时事，不学楚人儿女悲。
一夜晴风吹晓霞，平明联辔踏飞花。岚光且对圣贤酒，世事仅同蛮触蜗。簿领迷人春易老，渔樵满地昼无哗。登临未饱溪山兴，归路星星月照沙。
自喜平生山水心，公余犹及此登临。云埋古寺钟声远，花落空村烟雨深。是处芳尊追胜槩，几人寒勒度踈林。都无春色一分在，况有尘寰万虑侵。
百年遗址俯郊坰，十里苍波带古亭。隔岸楼台春去远，满湖烟雨酒微醒。苔碑缺落庭松老，野鸟去来汀草青。风物不殊天竺路，扁舟髣髴旧曾经。
一代衣冠霸业休，半山金碧梵宫留。伤心废宅松榆老，满目寒塘菡萏秋。马鬣未平余葬地，蛾眉不见但妆楼。凭高欲问豪华事，耆旧无人僧白头。
西风城郭尚炎威，竟日琴尊历翠微。红尽秋林枫正落，凉生晚寺雨初飞。相从岁月交情旧，此去尘埃会面稀。往事惟余故侯冢，白杨衰草露沾衣。
凉风惬人如故旧，客燕残蝉度清昼。摇落三秋楚泽悲，相思一夜东阳瘦。愁连黛入眉山重，犹忆去年和泪送。鱼沉雁断消息稀，频来惟有清宵梦。
天涯霜露羁离久，海内风尘归思赊。万里穷途双白鬓，一尊浊酒对黄花。频年奔走哀王粲，落日登临忆孟嘉。绝塞欢娱易萧瑟，悲来忍泪望京华。
要洗襟怀万斛埃，一尊相属莫迟回。颠狂柳絮将春去，排比荷花刺水开。懒矣宦情甘冗长，拙于句法强追陪。人生行乐须闲健，千古朱颜同一颓。
溪光山色两幽深，更结新亭倚翠林。老木参天烟漠漠，虚檐挂日影沉沉。三年此地留乔舄，六月凉风飒楚襟。趁取公余急行乐，人生容易二毛侵。
朝来乾鹊啅檐牙，昨夜灯开送喜花。好事宁期贵公子，携诗肯访野人家。客愁到此逢寒食，薄宦羁人屡岁华。载酒他年问奇字，故园归去老桑麻。
海上曾闻属国归，归来依旧壮心违。风尘万里长为客，管库三年不救饥。尊酒欲谋良夜醉，庭花故就别时飞。看君好刷冲天翼，莫遣江城过雁稀。
花枝已尽鶑将老，桑叶渐稀蚕欲眠。半湿半晴梅雨道，乍寒乍暖麦秋天。村垆沽酒谁能择，邮壁题诗尽偶然。方寸怡怡无一事，粗裘粝食地行仙。
睡美生憎晓色催，丹心自愧未能灰。尘埃汩汩岁将暮，霜雾蒙蒙昼不开。身外百端俱长物，时危万事入羁怀。君恩早晚粗酬了，粝饭敝裘归去来。
客里萍蓬愧此身，天涯风俗对兹辰。云容山意商量雪，梅蕾葭灰漏泄春。岁晚旅怀元自恶，夜长归梦为谁频。遥怜儿女团栾处，应念江山飘泊人。
芒鞋踏遍万山松，得得归来丈室中。破祴一身在悬罄，清谈对客似撞钟。名家要看惊人举，觅句何须效我穷。春雨地炉分半坐，便疑身住古禅丛。
老去低徊强北游，春来消息望南州。别离况复年华换，富贵难令少壮留。行李未知何处定，屠苏还解忆人不。可堪一夜寒江雨，滴作羁怀万斛愁。
千年鹤表映溪滨，一代鸿文动至尊。仕路低徊唐老杜，才名合沓汉公孙。家风不减太丘令，盛事何如通德门。肯把浮荣衒流俗，欲遗典则到仍昆。
误向文闱齿搢绅，相君分赐壑源春。穷搜千卷非吾事，满引一杯如故人。无复睡魔能偃蹇，敢将诗律鬭清新。西湖好趁清明约，泉活涓涓火不陈。
银袍健笔落云烟，入眼高文墨尚鲜。隠隠蚕声桑叶下，看看鹄立棘图前。空阶夜响催诗雨，平地雷轰造榜天。试问西湖好风景，何如华屋艳神仙。
负郭可无三顷秫，盖头幸有两间茅。还乡且尽田家乐，举世谁非市道交。村酒一杯浇磊块，山程数驿更硗嶅。羸骖莫怪归鞭急，心在轻红荔子梢。
才微祇合老荆扉，悮窃虚名及盛时。藜杖端须为刘烛，匏竽聊复预齐吹。亨衢腾踔非吾事，客路逢迎仰己知。莫讶归程秋向晚，也应去鲁自迟迟。
西风回首故乡情，何日为园学邵平。已办孤帆冲夕浪，可堪万壑更秋声。折腰为米追时辈，当面输心愧老成。饮罢归来未能寝，微吟拥鼻数寒更。
一鹯独立鸟群空，寂寞谁怜汉阁雄。雁塔他年曾接武，乌台今日自生风。平湖入座摇寒碧，返照催人堕晚红。目断禁城骢马客，何时谭笑一尊同。
怪底穷途遭白眼，依然别酒对青春。百年甘旨为贫计，千里羁栖有故人。道在不妨轻去鲁，功成他日会归秦。江淮若遇南飞翼，尺素无忘东海滨。
无复西郊访绮罗，任教佳景去如梭。残杯冷炙何曾梦，乱絮飞花积渐多。举世尽从忙里过，几人能共醉时歌。不辞作意营春事，急雨狂风可奈何。
一年秋色垂垂老，九日寒花处处同。落帽何人羞短发，危台向晚易高风。黄云万顷峰峦下，白雪几声宵汉中。陌上行人尽回首，使君开宴在层空。
百里平畴一望间，绿芜尽处见青山。孤云自在开仍合，白鸟群飞去复还。竟日茶瓜留客坐，满床图史伴君闲。携醪许我问奇字，剥啄何妨屡扣关。
交情自许胶投漆，宾主相辉璧与琨。卖剑早书循吏传，种瓜时问故侯园。百年耆旧须亲访，千里耕桑戴上恩。一郡风流古来少，笔端珠玉富归轩。
棘扉晓辟万袍趋，邹鲁虽微士所都。三献有人怀楚璞，滥吹何事试齐竽。要令廋语题韲臼，莫把元文覆醤瓿。袖手傍观君勿怪，个中曾是老於菟。
可但温恭九族敦，平生乡党更恂恂。山林得趣身长健，门馆无私物自春。一室琴尊对咸籍，百年胶漆付雷陈。共传宅相工题品，未数东坡德有邻。
才薄难任家国忧，年衰未免稻粱谋。权门虽好羞摇尾，世路多猜敢转喉。是处溪山可藏拙，何人庭院许寻幽。便须火急营春事，九十韶光一半休。
烦君管领东君手，收拾风光尊俎中。与作遨头共春燕，何须拥鼻学秋虫。谁怜老子兴不浅，自笑穷人诗转工。趁取身闲酒价贱，明年此日又西东。
朱毂常怀蹉跌忧，荜门长苦斗升谋。此生幸不贫到骨，未死何妨酒入喉。北里人随春渐老，西郊地与兴俱幽。凭君更语广文叟，饭足还须醉始休。
鸣钟伐鼓南山阿，倾城车马相戛摩。万釭高下照朱碧，百堵往来纷绮罗。身入醉乡颓红玉，月明归路湛金波。挽君一出卧三日，奈此陌上春光何。
陌上春光遽如许，花落花开任风雨。谁怜四印居士贤，苦遭造化小儿侮。古来医手罕折肱，老去流年剧飞羽。无复当时倒载归，群童拍手山公舞。
犹忆当年歌画空，乘欢直欲举千钟。韶光半老不相识，乐事一生能几逢。戏蝶狂蜂随意好，闲花蔓草向人浓。当垆春色今何在，病酒相如卧蜀邛。
何用咄咄愁书空，何用鼎食鸣金钟。流行坎止随所值，穮蔉不忧年不逢。金钗困懒海棠睡，玉斚淋漓琥珀浓。安能辛勤炼石髓，苦学成周人姓邛。
龆齓谈经动圣聪，山川英气向来钟。中书落笔万人绕，天陛赐袍千载逢。利锁名缰身半老，酒徒诗社意偏浓。莫欺犬子倦游久，得志犹能通筰卭。
待价君方藏尺璧，知音谁解听号钟。渥漥天上非无种，伯乐人间那易逢。墨绶解来三岁改，白云飞处寸心浓。鸱翔鸾伏古如此，直道不容非孔邛。
三分春色二分空，莫待春归怨晓钟。诗句逼人何太甚，酒徒知己信难逢。百年夜永昼愁短，千树红踈绿渐浓。尊俎班荆元不恶，试张云幕席苕邛。
鸣鸠乳燕报新晴，更被提壶苦劝人。万点桃花落红雨，十分蕉叶负青春。醉乡归去疑无路，诗笔拈来似有神。莫惜千金买一笑，余年乐事更关身。
禅翁笑拥两朱轮，麈尾蒲团付底人。千里讴吟真刺史，三朝出入老宗臣。春风半道旌旗转，南国一番桃李新。莫把蹄涔留尺鲤，早令图画上麒麟。
扁舟昔舣浙江边，曾醉王孙玳瑁筵。竹杖芒鞋晚城上，金荷银烛夜堂前。宦游我辈聊复尔，聚散人间亦偶然。谁料天涯今八载，青灯相对各华颠。
画栋朱甍插紫清，连山带水自纡萦。闾阎高下鱼鳞比，田亩纵横碁局平。花发鸟啼春耐事，夜阑客散月多情。寸阴自古千金重，一笑人间万虑轻。
溪山态足身无事，天地功深岁有秋。投老相从管城子，平生得意醉乡侯。卷帘清坐月排闼，横笛谁家风满楼。可是离人更遗物，自缘身世两无求。
闲处工夫要破除，茅堂一枕黑甜余。漆园栩栩看成蝶，边笥便便旧贮书。扫尽机心还罔象，了无行迹便华胥。故人千里能知我，远寄月团供燕居。
枯木肇灵沧海东，参差宫殿崒晴空。平生不厌混巫媪，已死犹能效国功。万户牲醪无水旱，四时歌舞走儿童。传闻利泽至今在，千里危樯一信风。
古来仕路多机阱，我复情田少町畦。回首壮图犹拾渖，惊心往事屡吹韲。不因昏嫁那能许，此去声名敢厌低。但使安闲更强健，何妨流落在涂泥。
一气潜回万物春，星躔降昴岳生申。钓台今古风流在，梅岭东西雨露均。再拥朱轓专节制，久虚清禁待经纶。衮衣莫讶公归晚，要使遐荒识凤麟。
一别帝城今几秋，忧时不复为身谋。枌榆故国三千里，桃李新阴四十州。谈笑折冲无鼠辈，平生推毂尽清流。急须整顿乾坤了，鸣玉槐庭要黑头。
高门馀庆自绵绵，唾手功名不作难。况是胸中绝畦町，更于笔下富波澜。家传元老谋猷壮，人乐将军礼数宽。香火祝公千百寿，姓名高并斗星寒。
逃空每喜足音闻，之子相逢真可人。知友无非大父行，求君须向古人伦。蛮烟倾盖情如故，蜀茧题诗墨尚新。文采风流百不俗，更余笔力挽千钧。
恕斋且袖经纶手，他日能容吏吐茵。四壁琴书供宴坐，一言佩服要终身。襟怀但令有余地，刀笔从教不若人。想得清尊及闲暇，宾僚相对面生春。
场屋声名识子初，气吞杨孔况其余。十年流落犹州县，千里往来祇简书。卧雨餐风从鞅掌，昂霄耸壑正权舆。割鸡久屈屠牛手，洗眼天涯看诏除。
谁能了了学痴儿，身世从教事事违。百不如人甘鹢退，朅来此地看鸢飞。低徊共受微官缚，早晚要须三径归。赖有故人相慰荐，霏霏玉屑坐生辉。
万事人人咨伯始，他年文采动词场。轩墀喜色回天眄，鞍马青春照地光。社燕宾鸿催日月，乔松翠竹饱风霜。丈夫勋业莫嫌晚，良骥由来老更骧。
万里炎荒一草亭，微官挽我落南溟。谁栽古木围空翠，为翦卑枝纳远青。风雨半天秋缩瑟，江湖满地客伶俜。日长吏散无公事，欹枕看书门昼扃。
商飚送喜满华轩，乔岳钟灵积庆门。天上台星对南极，人间佳节是中元。一时闽越看前辈，千载机云见远孙。香火祝公如卫武，他年勋业照乾坤。
大手聊分八使车，腰丛六印益纡徐。圜扉鞠草刑无滥，万灶熬波国有储。航栈蛮琛纷络绎，权衡选路不崎岖。苍生久郁为霖望，早晚征书下玉除。
南来厌见跕飞鸢，之子相逢意凛然。未用天涯叹沦落，要知幕府盛才贤。清谭霏屑论交地，叠鼓喧江送别筵。帆腹渐肥人渐远，离愁长在夕阳边。
天上何时落斗星，化为巨石罗翠屏。洞拆三叉盘空曲，壁立万仞穿青冥。客寻旧路不知处，龙去千载犹闻腥。欲访仙子问真诀，岩扃寂寂水泠泠。
知君琢句用功深，屹立长城不受侵。纸上云烟惊老眼，笔端风雨起予心。万里初逢谈衮衮，一尊相对树阴阴。斯文入手岂易得，况复逃空喜足音。
行行渐入瘴乡深，官事从人笑我侵。越俎代庖真有愧，逢场作戏本无心。宾僚暇日一杯酒，杖屦西园十亩阴。政尔无能落闲处，且从猿鸟觅知音。
稻粱未饱且纷纷，鸿鹄低徊鸡鹜群。万里归心闽峤月，十年旅梦瘴溪云。邻谙好事频赊酒，家不全贫肯卖文。未用天涯叹离索，一尊满意说桑枌。
斗粟驱人堕世纷，卯申凫鹜动成群。桁杨闲卧吏休日，尊俎清谭士集云。久矣蛮荒真下策，信哉邹鲁号多文。酒酣预约鸡豚社，会见婆娑故国枌。
断续悲笳起丽谯，冥冥晚色四山椒。隔江人散虚分米，十里津喧蜑趁潮。夕照含山心悄怆，西风动地鬓飘萧。低头自笑微官缚，东望沧溟归路遥。
万顷膏腴欲圻龟，祷祠曾不补毫厘。朝廷无事政刑简，天地何心岭海饥。绝徼难逢霖雨手，隠忧先到老农眉。谁能鞭策卧龙起，乞与滂沱一解颐。
当年画省与成均，联璧看君亲弟昆。清世几人兼五福，白头相对备三尊。朝班犹识尚书履，时论同推通德门。早晚芝函趣归骑，要令勋业照乾坤。
天子欲宽南顾忧，绣衣曾是旧人求。山川不改元风采，父老能言昔政猷。襦裤疲民应枕奠，纪纲新度觉钱流。生灵一种同天地，雨露何偏十四州。
东京望重两儒先，经术传家几百年。派别九仙绵庆胄，运逢千载毓真贤。鼎槐未即登三事，社栎何知托二天。寿考祝公如卫武，愿赓淇澳入诗篇。
可但儿曹学未成，鄙心蔓草要锄耕。劳君穷海坐宾馆，为我文坛作主盟。苜蓿阑干朝饭薄，图书跌荡夜谭清。便携琴剑东归得，信有人间桑梓情。
抟沙聚散苦匆匆，岁晚山寒吾道东。万木飘萧催客老，一官去住任天公。情知今夕芳尊倒，魂断长亭返照红。却喜到家春正好，蛮烟洗尽见华风。
三见春归人未归，天涯依旧赋春诗。一官得失不相补，万事乘除只自知。年去年来供屈指，岭南岭北入支颐。柳眉桃脸竞时节，难遣东风染鬓丝。
千尺鳌山面紫宸，豪华曾见夹城春。至今魂梦钧天奏，投老宦游穷海滨。随分尊罍奉佳客，记时灯火照严𬮱。年来大觉欢情减，聊与风光作主人。
工拙相悬几驿亭，敢将沮洳敌东溟。百年事契心先许，千里神交眼倍青。嗜酒杨雄官拓落，耽诗杜甫瘦伶俜。何时握笔论今古，经苦劳君一启扃。
不入东风桃李群，结根远在瘴江𣸣。眼看南国添春色，天遣余波及宝薰。淡泊直疑梅失素，清幽欲与蕙争芬。上林托足虽无地，犹有香名万里闻。
翚翼东西势欲翔，高怀卜筑白云乡。虾须半卷山排闼，属玉双飞水拍塘。天上功名身未老，年来邱壑意何长。万间广厦须公办，政恐征书下建章。
年来似觉道途熟，老去空更岁月频。爆竹一声乡梦破，残灯永夜客愁新。云容山意商量雪，柳眼桃腮领略春。想得在家小儿女，地炉相对说行人。
且看时事惬心期，莫为流年作许悲。足慰羁愁缘雁序，恐无奇策对龙墀。梅妆已觉香全减，柳线相将绿四垂。腊雪渐消春又到，人间底事不潜移。
未遣枯桐逐灶煤，君今收拾到微才。东山谢傅为时起，前度刘郎何处来。自喜余年瞻日表，恐无奇策上云台。尊前不用悲流落，怀抱相逢且好开。
董晁大策无今古，曾据龙头拜未央。天府带颁腰觉重，露门茗赐齿余香。麻词一扫千言就，玉节三持万里强。自是中朝人第一，更将威信憺要荒。
冕旒目送出延英，鼓吹江喧引去程。三夏日迟心自急，百年恩重命还轻。贾胡久矣传诗句，蛮长依然识姓名。丹鼎刀圭应有在，愿随鸡犬上蓬瀛。
生平劲节朱丝直，老去清规玉斗寒。卜筑空存新第宅，典刑不见旧衣冠。百年世事随风烛，二纪才名独冷官。谢砌余芳知未泯，森森儿侄长芝兰。
才华早岁妙中州，惠爱长存瘴岭头。陈迹他年循吏传，遗文何日茂陵求。平生业履一经在，投老功名万事休。惟有岿然岘山石，往来涕泪不胜流。
年来群盗满南区，百指间关返旧庐。杖屦不辞还往数，尊罍犹想笑谭余。音容忽忽成千古，身世悠悠竟六如。修短穷通一无恨，可怜经济尽丘墟。
襟怀渊海浩难量，仕路恩威见弛张。剧邑蒲鞭闲累月，潢池血剑肃如霜。朱门绝迹心常泰，银艾横腰鬓未苍。学不康时年半百，可怜天道竟茫茫。
苹藻洁羞遗训在，芝兰奕叶庆源赊。何人诔德须千字，他日冢傍应万家。秋风摧谢忘忧草，古木悲啼反哺鸦。犹忆升堂初拜跪，依然象服俨笄珈。
曾向文闱屈壮图，羞将华发傍戎车。平生自致千金产，投老相辜一卷书。有子克家追羯末，何人会葬尽严徐。青天白日佳城闭，宰木萧萧𰬸帐虚。
孟母邻兮陶母宾，祥麟威凤各才名。早持容德嫔天族，谁信艰勤老我生。双鹤跰跹来吊客，一牛赑屃得佳城。人间毫发有遗恨，五桂才看一桂荣。
后乐先忧记饱观，兹楼今始得凭栏。吐吞五水波涛阔，出纳三光境界宽。黄帝乐声喧广宙，湘君山影浸晴澜。江山何独助张说，收拾清晖上笔端。
架屋巾山最上头，曲肱打睡百无忧。云容献状留残雨，海月横陈有去舟。闲里琴书缘好客，向来钟鼓不惊鸥。会将一滴曹溪水，洗尽胸中万斛愁。
翰苑前资汉硕儒，苦心何翅十年余。修成当代将来法，读尽生平未见书。黄帊奏篇登御府，紫纶加秩下宸除。近臣已是闻天语，鸾鹊催归定不虚。
窈窕门前九锁山，琮琤石角千层水。白云影里阅群仙，风断木犀香未已。我从青城大面来，羽衣驾鹤欣相陪。五峰去此在咫尺，肯惜杖屦时徘徊。
一门伯仲知谁似，四海文章正数君。何事与予如旧识，由来于世两相闻。闲官各喜光阴賸，胜地空多物色分。忽复翩然从此去，便应变化上青云。
此地相从惊岁晚，登临况是客归时。却将襟抱向谁可，正尔艰难唯子知。情到中年工作恶，别于生世易为悲。梅花尽醉清江上，黯澹西风冻雨垂。
执戟老人双鬓斑，陆沉三世不迁官。穷如老鼠穿牛角，拙似鲇鱼上竹竿。岂有葡萄博名郡，空余苜蓿上朝盘。荣华气象无丝许，正坐平生骨相寒。
员子一寒世无有，爱簇生盘如爱酒。菠薐铁甲几戟唇，老苋绯裳公染口。骈头攒玉春试笋，掐指探金暮翻韭。达官堂馔化沟坑，我诵菜君人解否。
世纲连天天地窄，君乃对人眼青白。口占道论余五千，身往仙山寻八百。赵侯精灵足诗态，员子惭愧今词伯。不须对月人自三，他年共作沧浪客。
今年辅相得真儒，和气融融庆历初。一柱擎天隆庙社，三边无地著兵车。功名入手归谈笑，操略随时自卷舒。万岁千秋臣主愿，未饶两纪说中书。
敬捧仙家九酝觞，试将窥管述铅黄。功名采石乾坤大，议论襄城日月长。收拾元勋归鼎鼐，扶持公道起膏粱。敌人正尔咨年貌，莫放青青鬓染霜。
海上三神绝地维，巨鳌移著剑峰西。山高自昔翔鸾凤，人杰于今拔象犀。梦说已知箕尾近，生申还与岳嵩齐。他年要作封留地，便觉峨眉气象低。
命圭相印锡元勋，天子龙飞第八春。昨夜老人推甲子，明朝宝牒换庚寅。壶中日月胚胎久，掌上乾坤把握新。二十四年黄合样，坐看霜雪到松筠。
中使传声出禁闱，晓庭乌鹊绕檐飞。天香暗度金虬暖，诏墨遥迎彩凤归。四海每年歌咏满，两宫传贺古今稀。殷勤更有南星极，长伴文昌拱太微。
三边骑火照桃林，髀骨浑惊岁月深。衮绣东征非有意，衣冠南渡不甘心。人皆稳步金悬印，公为捐躯雪满簪。将相勋名千古事，试将全传细推寻。
吐握勤劳只自卑，人希宾退欲归时。一编灯火重帘静，万里关河梦枕欹。周召成名须保义，萧曹何事尽规随。维新造化今将始，鱼跃鸢飞物物宜。
千龄期运到如今，古佛更生愿力深。鼎铸万方陶冶地，灯传一点圣贤心。全机径度曹溪水，大地同沾傅野霖。从此不须忧岁旱，桑麻处处树阴阴。
黄道初开御幄新，山呼动地听丝纶。人间喜见新丞相，江上犹呼旧舍人。此事十年争屈指，于今四海在洪钧。调元别有无边手，付与江山自在春。
冠裳初集大明宫，祗倚堂堂庙柱雄。门外问年惊潞国，阵前克敌记莱公。肯穿豹尾趋南极，群向螭头拜下风。转物工夫浑不动，折冲端在笑谈中。
凌烟漫说古丹青，玉立堂堂耸大庭。仗内留班隆体貌，端门扈从看仪形。槐阴匝地中书静，榆塞无忧外户扃。乞与八荒安稳地，河沙一一是修龄。
此生恩地更何之，教育偏深未第时。举世尽知牛马走，从公看到凤凰池。应怜弱质含春浅，岂是阳和变杏迟。愿上君臣千万寿，白头东阁赋新诗。
雪态垂垂鬓两边，官身底事厌蓬旋。秋风莼鲙归张子，春草池塘赋惠连。诗卷清思出冰玉，扁舟活计任湖天。南山得去初心遂，冷笑襄阳孟浩然。
欲去未去重湖边，赠公一言公即旋。念无三径作陶令，好继七人追少连。官路行持荷叶橐，清樽且趁菊花天。悬知投老护四印，到处南綦心嗒然。
我家西土官南边，学省愁卧思言旋。羡公散吏一龙小，去卜真隠三龟连。贤哉复有大夫叹，倦矣羞题刺史天。作恼岷峨限牛斗，梦魂相值意翛然。
去去不忧豺虎边，阳关几作絮飞旋。挥金将对父老语，锄豆勿遣根株连。闭目时教风扫地，沉心大似水涵天。西湖淡妆君念否，十客何时十指然。
东田水决西田流，十日雨汁少日休。勿厌唾金夜缕缕，准拟炊玉秋浮浮。我欣清肠免牛吼，坐快赤子非鱼头。社鬼豚蹄政浪得，使君端是监河侯。
欲堕之雨天垂垂，三山容态无定姿。陇边风回香作饵，头上云黑疑催诗。粘壁蜗牛心得计，沸天蚊豹口何施。请占锦绣纹开后，勿把琉璃钟自持。
行殿青冥天尽头，草间祇解老伊周。中吴谁命虎牙将，重赵几成牛后羞。君去忘家勿忘国，我悲非剑亦非缑。动容乞予功名地，不作西南斗样州。
驱车翻盖电非追，有客有客公门驰。双鸿西至一书堕，五马南边三峡迟。况值神倾意豁士，无愁岁暮日斜时。张眸指注话乡国，为说两川犹漏卮。
使节西来快旧游，淳和一洗蜀鹃愁。文章星斗三千帙，号令风雷六十州。北虏𥩟瞻司马相，南夷祇畏卧龙侯。愿君翻出调元手，万亿春兮万亿秋。
西掖北门明辩余，道家岂与法家殊。父为鸿渐子鹏举，兄是龙驹弟凤雏。金版六韬回地轴，玉衡七政总天枢。谁知左相兵刑外，草就歌诗颂有虞。
旅愁不放上双眉，倚杖长吟李杜诗。虎胆狼心须畏伏，凤肌鹤骨恣诙奇。章非索海无成日，句想穿天有得时。珍重公孙才力健，着鞭努力看追随。
亭筑休休未作难，晚因观物遂观澜。不赊日月沾新渥，肯对星辰恋旧官。龟策幽幽余处索，牛头衮衮静中看。杜鹃口血老臣泪，勿信东川甫也叹。
一襟和气敌春阳，教本宽仁镇益昌。未问禁中留召毕，且欣剑外得龚黄。奔驰蜀道三千远，控制秦关百二强。况是太平今有象，边城处处乐耕桑。
剑关云栈蜀西头，公在平川最上流。五百里中为甸服，一千年里作贤侯。城乌想尔齐师遁，边马从他魏使愁。燕寝凝香无所事，姓名料想覆金瓯。
夙称无尽老先生，况复乡贤继踵荣。和气四时调玉烛，德辉千里照金城。群歌太守来何暮，细数长安去几程。仰察帝心应有在，时分台曜近周京。
山中胜践蜀中稀，炯炯鳌头吐火齐。牛斗下流明夜径，蟾轮飞窟堕山西。诸公泛泛千觞稳，我梦蘧蘧一蝶迷。异日端门千仗散，也能拥首听朝鸡。
羡翁诗礼饱丘园，况有诸孙名义传。得雨蛟龙势逐逐，接翰凫凤声联联。灵明入地含一笑，痴客问天今九年。合沓高名吉人后，会题影响叠前篇。
寺外青骢拥月题，寺中笑语逐云低。不知春色老不老，来访禅林西复西。心地虚明檐外竹，舌声长广眼前溪。幽寻寓我清凉境，何必羁愁念故栖。
湖光无碍雨溟蒙，且任兰桡去路通。珍重群仙三日约，忍教春色二分空。人言羁思鸥前破，天遣清樽我辈同。笑指城𬮱倦归思，晚晴对起舞雩风。
乌衣巷陌尽清闲，鸾鹤飘然任往还。九棘三槐前鲁国，一椿五桂老燕山。姓名玉笈琅函上，班次珠宫贝阙间。数百年来传洛学，尽从尹喜望秦关。
楚玉骚头云锦裳，天然智术自成章。仙娥宫里香风远，慈姥岩前慧日长。良夜北阴循轨革，清秋西母荐壶觞。愿言桐桂皆萧吕，叶数宏开八九行。
夫子宦游三十年，乞身归老旧林泉。须知朝路抽簪后，不要乡人负弩前。儒素生涯图史富，官清门户子孙贤。羡君此去浑无事，满眼青山剑外天。
太师骂贼眼欲裂，由来大刚不获阙。堂堂忠义八十年，与贼共生宁共灭。泰山可摧地可陷，不可夺者公之节。奸邪卢杞知不知，舌舐忠臣头上血。
一经教子足三冬，议论孤高有孟公。学到内融多乐地，心无外慕自春风。我惭言偃弦歌化，君在周公礼乐中。三百三千烦指示，许谁蹊径一源通。
世外烟霞未易期，可人平野淡秋曦。篮舆出郭梦差好，竹杖临流意共迟。已觉此怀飞缥渺，不须明月问盈亏。仙翁骑鹤归来否，旧隠林高绿更奇。
苍宫环合碧崔嵬，风动空山隠转雷。逸响已随天籁发，余音犹和玉琴哀。夜阑谁辨龙蛇势，岁久俱为栋柱材。拟欲寻声问卢老，耳根清浄了无猜。
寓居萧寺便为家，问舍求田事未涯。平昔孤踪犹可表，少年豪气不须夸。雪消野径生春荠，风动荒林噪晚鸦。极目悠然千里思，祇将诗句傲烟霞。
天公昨夜屑琼花，三尺深深晓更加。柳不待春先起絮，梅非因笛自飞华。牧羊大窖人何在，驻马蓝关路更赊。安得晴天开万里，行人愁思渺无涯。
三万六千成掷梭，欢娱常少愁常多。干戈今日犹未定，书剑他年知若何。淡荡三秋冷时节，萧条万里空山河。伤时眼泪满襟血，更把少陵诗句哦。
帝乡五载乱离中，亿万苍生陷犬戎。二圣远征沙漠北，六龙遥渡浙江东。斩奸盍请朱云剑，射虏宜贯李广弓。借问秦庭谁恸哭，草茅无路献孤忠。
圣主南巡驻六飞，邦人咫尺见天威。间关高帝尚鞍马，谨厚汉光犹绛衣。北斗城池增王气，东瓯山水发清辉。伫看天仗还京阙，无复旄头彗紫微。
十里青山荫碧湖，湖边风物画难如。夕阳茅舍客沽酒，明月小桥人钓鱼。旧卜草庄临水竹，来寻野叟问耕锄。他年待挂衣冠后，乘兴扁舟取次居。
湖山如画水如蓝，杖屦湖边酒半酣。往事萧条谁共说，旧游零落我何堪。炎凉世态从他变，生死交情祇自谙。诗客有魂招不得，秋风依旧满江南。
咏歌沂水舞雩风，气压当时冠与童。人似贾生年更少，家传孙绰赋尤工。孤罴傲兀深丛里，一鹗轩昂众鸟中。早取功名寄衣钵，古来相种出山东。
文会今年喜重寻，葭姿玉质又同林。弟兄并秀如君少，朋友相知独我深。一别几劳终夜梦，相逢更话百年心。长卿赋有凌云志，却笑区区蚓窍吟。
喜君直谅更多闻，共惜光阴寸与分。萤照夜窗才煖席，蝉吟秋树又离群。尊前忍听阳关曲，江上愁看日暮云。别后谁能慰牢落，锦囊长带故人文。
交情贵久岂须频，我辈尤宜率且真。子政有孙诚益友，长卿何代乏诗人。论文初喜逢知己，言志深期共致身。箕斗相望正南北，颍川何夕聚荀陈。
故人一别路漫漫，又觉春生到水村。鱼跃雁飞空注目，柳开梅落自消魂。唱酬应有诗千首，谈笑长怀酒一尊。正是刚肠九回处，子规声断月黄昏。
小邑那能敌大邦，与君角力固非双。气骄欲纵偏师战，势屈翻求北面降。深惧操戈重入室，自惭阁笔久临窗。定知纸价从今贵，余子诗名满蜃江。
群芳避路放梅开，奔走游人满砌苔。半树溪边冲雪破，一枝头上带春回。月移瘦影供吟兴，风荐幽香袭酒杯。刚被西湖都道尽，至今诗客句难裁。
无奈穷冬易感伤，况添离别助凄凉。五更月残频成梦，十里青山几断肠。短棹未乘晨雪去，尺书聊遣暮鸿将。少年勉力亲灯火，要使家声继洛阳。
剡溪未起子猷寻，空对溪山恨满襟。孤雁远来天杳杳，故人相望雪深深。思君一日成三岁，寄我行书直万金。惆怅今宵一尊酒，自邀明月伴孤斟。
满眼干戈行路难，故人千里驻征鞍。几劳终日驰魂梦，安得乘风插羽翰。水北山南春寂寂，天涯海角路漫漫。欲凭人寄新消息，手把梅枝仔细看。
逆虏何时正典刑，久闻诸将拥彊兵。中原未雪十年耻，圣主自劳千里征。楚国群臣谁恸哭，杜陵野客自吞声。君恩压顶丘山重，命掷鸿毛未是轻。
诸将年来已极荣，回看烟阁欠功名。八年犹未平淮甸，一战那能复帝京。畎亩忠臣自忧国，闾阎小子妄谈兵。凭谁决得天河水，一洗乾坤万里清。
小阁谁怀畎亩情，遥瞻天日眼增明。平生忧国丹心在，一饭思君血泪横。豊沛功臣真有种，并汾壮士素蜚声。区区问舍求田者，应被元龙一笑轻。
逆虏纵横未剪齐，王师退保浙江西。羽书日报犹未息，戎捷远来何太稽。千里战云新鬼哭，满天阴雨夜乌啼。臂弓腰箭谁家子，竟日鸣鞭跃马蹄。
山馆无人慰索居，喜君交契有终初。扁舟方起雪溪兴，尺素又传鱼腹书。炊黍定寻前日约，题诗宁怨故人踈。好来相共亲灯火，可惜青春度莫虚。
刘翁泯泯已新鬼，孙子飘飘犹旅人。诗酒旧游谁在眼，江山回首自伤神。招魂拟向横阳道，有梦长飞霅水滨。死者不生生者别，死生离别两沾巾。
中原回首尚尘飞，书剑南来早识机。方事高眠学安石，却愁多病似王徽。肠枯谩有书千卷，腰瘦难胜带十围。志士未逢聊尔耳，古人何用泣牛衣。
文园病思乱如飞，禅榻逍遥谩息机。渐喜珠丝封药裹，未容鹤发上簪徽。酒能伐性聊须止，碁恐劳神未敢围。惟有诗怀禁不得，任他憔瘦不胜衣。
书斋终日无人过，闭户便便事高卧。炎蒸烁体汗流珠，蚊蚋费拍蝇劳驱。南窗清风可供客，一枕万钱无计得。梦魂未到乡无何，起来搔首空吟哦。
一声啼鸟檐间过，唤起幽人午窗卧。瓮头一滴价如珠，穷愁衮衮凭谁驱。溪畔相逢尽诗客，豪迈独输刘梦得。篇章自有神谁何，讵须元白参吟哦。
浊醪不向墙头过，吏部方思瓮间卧。书斋得酒胜得珠，万事尽向杯中驱。坐中俱是高阳客，一笑相逢宁易得。明朝酒醒奈愁何，劝君莫惜同吟哦。
岁月侵寻等闲过，草庐尚作南阳卧。报国未为蛇吐珠，许身定与谁齐驱。谩比凌云词赋客，意气飘飘真自得。金溪风月价几何，要须买断共吟哦。
杜门不愿高轩过，聊学东山谢公卧。伤时泪泣鲛人珠，挥毫写懑风雨驱。友生笑我为狂客，齐楚未须论失得。他年功业定如何，醉中细把君诗哦。
长念双亲垂素发，不奉甘旨今数月。溪山虽好何如归，吾心已逐秋云飞。欲别良朋重呜咽，催人啼鸟声何切。明日琴书随我东，何如尊酒重相逢。
佳气光芒蔼剑池，庆门呈瑞应熊罴。人间秋色平分际，天上冰轮欲满时。何处楚丘占季子，自应无忌似牢之。姮娥预把蟾宫桂，岁岁飘香荐寿卮。
日月俱阳节物新，先期谁应菊花辰。未于崧岳生贤佐，且向柯山出异人。月吐霜天钟气象，江涵秋水聚精神。华堂献寿人多少，尽是明朝落帽宾。
二客骚肠不耐秋，飘然蜡屐去寻幽。荡中若要穷青眼，岩下先须问白头。诗社不容添异姓，名山应岂遇清流。会须乘兴天台去，涧水桃花访旧游。
我得家传好此君，剩栽干挺拂青云。尘埃不扫自然去，风月有余谁可分。万箨苍龙春后见，满轩鸣玉夜深闻。时时助我毫端兴，宜与江山共策勋。
兵火回头二十年，吾家此树实青毡。儿时尚及见封植，乱后那知独保全。虽荷生成能蓊郁，不轻剪拂岂团圆。主翁不忍加斤斧，旧物于人最可怜。
九日人间气象新，郑公家诞少康成。玉山肌骨侵人莹，秋水精神照坐明。奕世簪缨真烜赫，冲天头角正峥嵘。愿公此日身长健，醉把茱萸泛寿觥。
贤关当日厕英游，意气轩轩压辈流。心授广文真翰墨，家传北海旧春秋。棠阴惠爱留三邑，莲幕声名重一州。宾客盈门望推毂，蓝田松竹可能留。
萧瑟秋声起桂枝，登临谁赋送将归。伴人灯火情犹在，过眼烟云事已非。记取虀盐同冷落，忍教襟袂遽分违。明朝一笑江山隔，望断日边鸿雁飞。
梅仙乐教意尤勤，绛帐煎膏至夜分。心学尽传隋董薛，词章高压汉卿云。谁知有力能攘我，不许诸生久借君。驷马重来定何日，好看双挂散清芬。
春雨无端苦浸淫，满天飞雾日光沉。出门蒸润濡衣重，归路泥涂没股深。欲与阳乌开烈艳，试呼风伯扫烦阴。明朝会见佳天气，只恐春归无处寻。
诸生衮衮登科第，造物苦公深可怜。身到蟾宫都几日，名书鬼录已经年。数同子厚无如命，才似韩公合在天。慎水诸生哭相向，筑场无计愧前贤。
萧踈鬓发老安仁，才出人头未免贫。书剑一生长肮脏，虀盐到处只酸辛。招提夜永眠无室，绛帐春寒坐乏茵。莫怪暗梨不具眼，先生未见宰官身。
缅想长安觉夜长，先生投老困文场。几吟白雪眠萧寺，谁荐凌云达未央。鼠目麞头多富贵，兔葵燕麦自悲伤。感春情思如云乱，排闷题诗寄草堂。
孙郎何事久无书，又见青春柳拂渠。千里阻山仍阻水，三年无雁亦无鱼。弟兄官况宁多好，囊橐年来莫久虚。海角天涯两形影，别时长记涕涟如。
姜郎何事久无书，令君青春最忆渠。别后又孤诗与酒，怪来都断雁并鱼。守株身世俱非巧，画餠声名总是虚。隔壁惠连无恙否，池塘春草句何如。
刘郎何事久无书，梦里频频却见渠。往事真同塞翁马，此身何异蠹书鱼。严亲白发皆如许，吾辈青春度莫虚。意气飘飘羡温叟，凌云词赋压相如。
吾年三十百无堪，世事如麻总未谙。杨子家贫那嗜酒，卢仝丁白更添男。回头场屋心几折，混迹泥涂分固甘。赖有东皋遗业在，剩栽桑柘教妻蚕。
夜深风雨撼庭芭，唤起新愁似乱麻。梦觉尚疑身是蝶，病苏方悟影非蛇。浇肠竹叶频生翚，照眼银缸自结花。我在故乡非逆旅，不烦杜宇唤归家。
清峭霜天振羽翰，共观一鹗气轩轩。愿将拄腹书千卷，尽作忧时策万言。请系单于同太傅，不阿人主异公孙。龙头素是君家物，又见传呼贾状元。
蚤岁声蜚舍法中，漕台前日始收功。辛勤半世虀盐学，慷慨平生畎亩忠。作佛肯居灵运后，登仙更与阮郎同。琼林宴罢游天禄，太一然藜定照公。
彩衣堂上别慈颜，匹马扬鞭指帝关。千里清风生腋下，十分黄气满眉间。手探春信寻梅去，袖带天香折桂还。定向蓬莱燕仙侣，为言子晋在江山。
东君于此最钟情，妆点村村入画屏。向我无言眉自展，与人非故眼犹青。萦牵别恨丝千尺，断送春光絮一亭。叶底黄鹂音更好，隔溪烟雨醉时听。
身着方袍十一年，缁林头角稍轩轩。参禅早悟前三旨，学道思归不二门。花落絮飞浮世尽，风清月白片心存。异时我作高僧传，为记严公有此孙。
妙龄萧洒脱尘笼，高揖禅林话苦空。万水千山新道眼，一瓶二钵旧家风。圆镜肇论能知趣，笔法诗章稍自工。圆泽精魂定何所，想随流水到天童。
阁中高隠岁华深，龟鹤精神老不侵。宝剑妙传驱鬼术，灵丹长有济人心。弥明石鼎方联句，弘景袈裟遽掩衾。借问青牛何处去，九天云路杳难寻。
德著吾乡月旦评，丘园萧散傲虚名。袍虽不夺诗尤好，秋不曾悲赋自清。早挂儒冠知有命，晚凭贝叶悟无生。人间月落天池后，定向维摩顶上行。
晚岁归来奉伯鸾，力将勤俭济艰难。鹿车共挽甘从鲍，熊胆亲调欲慕韩。镜里玉容犹未老，梦中银漏忽惊残。通家贱子非房杜，长记登门酒尽欢。
利涂名路两崎嵚，甘向田园事陆沉。一顷膏腴生计足，四时香火佛缘深。筑门东海于公意，教子燕山窦老心。衔涕为公铭隠德，不缘谀墓欲黄金。
冠玉堂堂骨相奇，起家消息露蓍龟。齿牙不妄千金诺，度量难窥万顷陂。车辙过门多长者，箕裘传业有佳儿。西园新卜松楸地，记得公颜向此怡。
先子于公分颇深，晚年出处恨商参。虽修北海通家好，未遂香山会老心。尽道吉人俱未艾，谁知凶讣遽相寻。三年落尽思亲泪，今日登门又满襟。
东望家山几断魂，白云飞尽路漫漫。须知太学虀盐味，不似亲闱菽水欢。事业未应孤铁砚，弟兄犹喜尽儒冠。行飞直待秋风便，好作排空雁字看。
食苹开燕副招求，梦草诗成宠士流。要得异才联虎榜，亦容下客盗狐裘。早修慧业钦灵运，妄赞元经愧子游。刺史笑谈风满席，定应吹拂到瀛洲。
场屋收功不在身，兰馨玉润总奇人。过庭诗礼家风变，坦腹门阑喜气新。华屋产芝虽美瑞，白头生齿误青春。篮舆方起南游兴，无奈今年岁在辰。
九万程遥共退飞，江南竹叶后先归。儒冠到底输纨袴，关吏还应笑布衣。虽欠姓名联桂籍，不妨欢笑奉亲闱。殷勤尊酒论文约，却恨还乡与愿违。
三年燕雁不同飞，一笑相逢慰远归。搜我肺肠茶着令，饮君文字酒淋衣。诗方唱和如仙馆，人遽飘零似省闱。毕竟此心元不别，祇应形影暂相违。
三年在阜不鸣飞，侧翅俱从旧路归。师德量宽真耐事，沈郎诗瘦不胜衣。都缘有职供甘旨，可是无心恋阙闱。酒发葡萄螯斫雪，定知此愿不吾违。
记得来时手自探，预知今日思难堪。树头绿暗鶑如诉，地上红多蝶尚贪。此夜钟声那忍听，明朝酒盏可能酣。却因送别还惊我，老境如蚕已食三。
男儿有泪不染竹，当作包胥贾生哭。湘源遗种虽可爱，节目尚余儿女态。谁能千里移此根，出门又恐添啼痕。不如还家种慈竹，不厌千竿万竿绿。
君勿题诗訾湘竹，君勿笑他儿女哭。人为钟情故生爱，夫妇相思乃常态。为君飘荡太无根，两脸尽是思君痕。安得相依似双竹，长保千秋万秋绿。
候届星虚午夜凉，更堪停棹水中央。短蓬破处漏明月，归梦断时思故乡。客里未忘诗酒趣，老来厌逐利名场。明朝又向钱塘去，十里西风桂子香。
飞流喷沫下烟岚，肯使名同盗与贪。莫讶来时多汩汩，定知止处却潭潭。遥通雁荡灵湫两，巍压龙门巨浪三。好景不烦摩诘画，尽归诗客句中含。
未穷脚力上层霄，想象名山兴亦高。物外游人身插羽，洞中仙客体生毛。利名奔走嗟吾老，杖屦徜徉羡子豪。凫舄共游端有日，预期木叶下亭皋。
佛国飞来百尺岚，要将法水洗嗔贪。仙人错认蓬莱岛，骚客羞谈钴𬭁潭。观尽岂须穷莫四，悟来初不异前三。莫将七际观东际，法界三千际际含。
少和丹就已登霄，岩与仙风两并高。甚欲此身参鹤驭，尚嫌多事类牛毛。云间鸡犬年犹永，世上英雄意谩豪。堪羡北山山下客，不缘射雉亦如皋。
年逾四十尚何堪，愈老生涯愈不谙。何以代耕犹未仕，初无可乐误为男。号寒儿讶桑条沃，饮酒宾嫌蜜汁甘。堪羡通家万公子，细君善酿更能蚕。
年少如君种种堪，文场世事两俱谙。何忧晁错不高第，未怕杜陵无好男。况有田园足耕养，好穷水陆奉肥甘。更须猛割闺房爱，来与荀卿共赋蚕。
维摩老病思何堪，药性从今却渐谙。掩卷正思眠丈室，论文俄喜遇奇男。共嗟世路羊肠险，刚怕人情鼠口甘。耸壑昂霄君未晚，吾衰已是食三蚕。
炎凉世态可能堪，肺腑唯蒙长者谙。耐久敢忘三世好，同庚况有两家男。我嗟风树徒悲苦，君奉庭闱备旨甘。他日相看两黄发，愿为邻舍话田蚕。
梅始花时送子归，梅黄雨细又分离。不堪旅食见飞燕，那更催归闻子规。太白读书容有趣，少卿惜别可无诗。霜台清峭家风在，努力功名少壮时。
郑生襟宇绝纤埃，夏子心希好学回。谁遣吾人来破愿，可能良夜不衔杯。从来月罕中秋见，那更尊无俗子陪。遥指桂枝因贺客，文星近岁属温台。
犹胜太白号三人，又免韩公诮聚蚊。薄有壶觞非独酌，共将文字作清醺。天高云散悬金餠，风峭溪凉皱縠文。却恨钟情未能遣，愁肠终夜转车轮。
万言杯水北窗里，慷慨悲歌五夜长。骨肉未知苏季子，乡闾谁敬马宾王。为人心尽同毛颖，与世交疏类孔方。晦迹溪山可无恨，萧然一室任凄凉。
去年觅栗嫌汝痴，责汝曾赋渊明诗。今年栗熟不汝见，凄然白骨埋荒陂。西风簌簌黄叶飞，家僮拾栗门前归。汝兄汝妹争来取，汝父伤心泪如雨。
种德尤胜窦十郎，灵椿未老桂先芳。一门此去无疑大，五福他年未易量。凤穴生雏梧正碧，龙山开宴菊初黄。吾乡此会从来少，恨不登堂举寿觞。
肌体生鳞须飒毛，衰年怯冷欲儿号。无人来绽韩公袄，有友能施范叔袍。入手乍惊儒袖阔，披身尤喜义襟高。书生忍冻谁相顾，共弊轻裘赖我曹。
凛冽霜风夜薄人，谁能煖我曲勾身。寒欺三幅范衾陋，睡美一宵姜被新。体粟不愁生旅舍，鼻雷想见撼比邻。梦回却念君兄弟，苫块无眠痛慕亲。
老去生涯集百忧，一身萍泛剡溪头。钓鱼温水同侯喜，旅食新丰类马周。长铗有时思海味，短檠终夜照离愁。也知四海皆兄弟，能似天生羽翼不。
高标绰有鲁王风，天为勋门庆诞公。挥麈笑谈倾坐上，传家韬略蕴匈中。暂从剡水高人隠，行继澶渊盖世功。长愿红颜似今日，寿尊鲸吸百川空。
珠屿蛎房魁海错，左原莼线冠溪毛。韩公南食可曾见，张翰东归徒自高。鼎俎珍庖输肉食，江湖佳味属吾曹。有无相易通家事，僮仆往来毋惮劳。
歆向诜然萃一门，过庭诗礼尽公恩。奇儿不负义方教，旧治至今遗爱存。心境欲明凭贝叶，寿藏预卜傍祇园。髯郎行烛青藜杖，定见荣光达九泉。
贱子无天衅早钟，记观先友涕亡从。士林方喜荣三桂，丞舍俄惊惨二松。剡水凄凉回棹速，丹丘恸哭过车凶。发扬门户胜他族，深羡公家有蔡邕。
鹿岩重见鹿门翁，襟宇浑然太古风。负郭良田全种德，起家难弟已收功。花间麟冢经年就，木杪龟趺指日丰。门婿自惭非李汉，鄙文何足状韩公。
伟节声名盖一时，夫人淑德最相宜。便甘布素从高隠，不惜花钿拯众饥。萱草未干堂下土，杨花已应梦中诗。如今多少王孙饿，进食哀怜复有谁。
叠石峰前二老僧，相逢一笑见真情。社中对酒日初永，林下围碁秋始清。尚拟维摩眠丈室，遽惊圆泽厌浮生。通幽亭冷西楼古，过客伤心涕泪横。
东园小小花木稀，西园廓廓规模奇。西园主人但置酒，东园老人甘赋诗。朝游西园饮千斛，莫向东园吟百幅。更约南园好事人，酒盏诗篇日相续。
阿连好事由来稀，开轩辟圃幽更奇。峰峦罗列富遐览，气象收拾归新诗。百挺琅玕花数斛，宛似辋川图一幅。朝莫过从有弟兄，长愿歌声无断续。
不愁地辟车马稀，自喜兄弟俱好奇。阿连举觞劝我酒，阿买研墨书翁诗。长泛郑生船百斛，日赋邺侯三四幅。何用身封万户侯，但愿青箱有人续。
出门休叹知己稀，开卷揽取前人奇。西园松菊聊笑傲，未可遽赋休休诗。涵养胸襟容万斛，仰视青天纸盈幅。行看富贵来逼人，江左家声子当续。
人生常患如意稀，利名扰扰何足奇。谁能如我惠连弟，有园有酒兼能诗。种秫西畴都几斛，时见小童驰片幅。风轩洒扫又相呼，适有嘉鱼馈羊续。
吾园小小游人稀，吾腹便便空自奇。径草青青可煎饮，雨竹涓涓堪赋诗。鲜鲜菊满东篱斛，扬扬兰入骚人幅。牡丹芍药紫薇梅，四时花卉开相续。
河东丈人年及稀，精神矍铄心瑰奇。新来移居向山谷，一尊时得同论诗。酒量汪汪可胜斛，醉后挥毫动盈幅。新诗疏越似朱弦，不才何用煎胶续。
世态蝇营已厌驱，小园初辟称幽居。杯深转觉利名薄，心静更宜花木踈。窗几吟余山色好，轩斋梦觉日华舒。尤怜不弃东园老，时复相从辨鲁鱼。
梅溪佳气夜葱葱，果得奇儿应梦熊。汤餠笑欢良不浅，桑弧时节稍相同。喜将老眼看犹子，首出新诗贺乃翁。从此吾门如谢傅，芝兰玉树满庭中。
南枝昨夜暖先回，压尽群芳独自开。仙客风中飘素袂，玉妃月下试新裁。未凭驿使殷勤寄，首辱新诗特地来。明日雪晴须共赏，为花拚却饮千杯。
自从春色上孤根，淫雨经时步不前。爱日未能供宿润，愁云依旧蔽青天。溪山咫尺成千里，棋酒因循又一年。今夕篮舆定相过，尊前行乐兴无边。
西域名花最孤洁，东山芳友更清幽。远烦丈室维摩诘，分韵小园王子猷。入鼻顿除浮利尽，同心端与国香侔。从今日讲通家好，诗往花来卒未休。
好事高人重海棠，两株分植舫斋旁。恰当燕子来时放，更向禅房深处芳。道眼想应怜不俗，痴人何苦恨无香。梅溪野叟曾经眼，欲觅一根栽草堂。
珍重高人赠海棠，殷勤封植弊庐旁。固宜花里称名友，已向园中压众芳。万树总含儿女态，一根独带佛炉香。杜陵应恨未曾识，空向成都结草堂。
人间花木眼曾经，未识兹花状与名。丹却青山暮春色，续他红树堕时英。梅溪野老栽成癖，莲社高人诺不轻。小小园林绿将暗，早移芳蘂看敷荣。
野性无端喜种花，吾兄得得赠山茶。鶑声老后移虽晚，鹤顶丹时看始嘉。雨叶鳞鳞成小盖，春枝艳艳首群葩。自惭欲报无琼玖，来往同看本一家。
意气轩轩盖一时，林头周易造深几。芹芳泮水声蜚早，花满河阳迹到稀。方外客携因果去，道旁人汲义泉归。柳川池馆规模壮，一夕花妖世已非。
杜鹃嘉树状非常，久向缁林压众芳。春去尚疑啼蜀魄，客来还错认丁香。高人好事栽莲社，野叟移根植草堂。习气未除端自笑，赏花衔惠意难忘。
道眼相看颇异常，遥遥莲社有遗芳。两篇诗好无蔬气，四季花然带佛香。杖锡何时离竹径，寻山莫惜访槐堂。小园花疏烦题注，诗往花来未可忘。
蓂开四荚瑞新春，瓦弄幽闺应此辰。蛇虺梦中祥女子，凤凰占里吉佳人。平生不负三从义，老去兼全五福身。他日奇儿亦黄发，捧觞犹得寿慈亲。
下帷精舍远尘繁，境静心清事不关。案上忘机有黄卷，眼中得趣是青山。林泉欲共高僧老，事业未容吾辈闲。准拟他年挂冠后，飘然杖履白云间。
老来未厌短檠光，又集青衿就故乡。却荷道人能具眼，不同时辈有他肠。心传潜涧源流别，首出新诗意味长。我亦笔头为佛事，未应中国异西方。
都胜名花入小园，群芳无复敢争妍。童童翠盖藏春色，艳艳繁灯照雪天。青蘂似开吾辈眼，高标不染俗流钱。此花端有岁寒意，好赋甘棠蔽芾篇。
春山杜宇唤人归，归见酴醾满架垂。叶底半开千颗白，鬓边斜插一枝奇。园林绿树成阴后，亭院青春欲老时。把酒对花歌数阕，濡毫更和鹿岩诗。
苍苍千尺大夫松，不似湖嵌植小茏。枕水一拳形崒嵂，凌云三干色尨茸。王衡星化姿兼茂，莲社诗高席可重。乞与书窗端不恶，萧然如对德人容。
处士何须种七松，賸栽海上绿髯龙。灵根频灌苍如玉，黛色初抽软似茸。蘸水小山形凿凿，引年昌歜节重重。道人分得岁寒种，一洗梅溪憔悴容。
禅杖西游睹万松，归栽九节伴苍龙。何须偃盖藏龟甲，自可延年胜鹿茸。赞老房幽看更好，昼公诗险和难重。为师旦旦加浇濯，不遣尘埃上绿容。
涧毛纤细荫青松，会见成仙与化龙。孤屿两峰多臭味，一茎九节异香茸。羡师得句侵澄观，顾我谈经愧叔重。明日还家带沧海，园林小小可能容。
新植灵根续蕙兰，缁林佳处占清闲。深红应费化工染，浓绿疑从帝所颁。正色可曾娱俗眼，晚英犹足慰衰颜。它年解组归三径，多种青青满故山。
晓日五更鸡咿喔，银缸明灭烧余脂。家家呼牛逐耗鬼，牛归谁家鬼何之。皇都朝会我无与，西畴春事行及期。弟兄成行拜亲老，犹胜去年身未归。
太平天子崇儒术，寒贱书生荷作成。槐市育才叨舍选，枫宸唱第冠时英。圣恩宽大容愚直，御墨褒嘉佩宠荣。却笑刘蕡不遭际，徒令纸上有虚名。
雅会清时不易逢，吾侪今日此游从。逼人英气湖光莹，照眼恩袍草色浓。文盛一时俱俊杰，名先千佛愧疏庸。致身许国宜相勉，莫学平津但取容。
飘飘吴蜀两衰翁，尊酒论文偶会同。名在儒科虽后我，言关国体岂如公。休嗟世路多巇崄，共报君恩有朴忠。此日游从足可惜，行将渭北与江东。
我本东嘉田舍翁，登科偶与蜀龙同。盍簪经月钦高谊，分袂令人念此公。幕府可能淹俊杰，宸襟应亦记精忠。他年揽辔游吴越，访我茅庐浙水东。
枫宸昔羡君登第，莲幕今惭我效官。相见可嗟头并白，老来自合量俱宽。不嫌此日成名晚，最喜平生取友端。待报君恩知死所，却同神武挂衣冠。
兰玉盈庭戏彩衣，颜如童子寿期颐。临行四绝胜四偈，遁世五休高五噫。蓝袖晚沾天子命，芳樽首致使君词。谁云汲冢藏书富，应愧无公千首诗。
隠居高躅已茫然，潜德如公亦足贤。早见乡评称孝子，晚闻诗史记凶年。事殊伯道儿宜有，行过王珪庙已先。满腹玄谈共谁语，九原归去访伊川。
十里松声接涧泉，清音入耳夜无眠。宜于四绝中称绝，谁向三贤后更贤。寺就已无陈日月，时清长是宋山川。明朝杖屦寻刘阮，不待桃花入洞天。
亲擢深蒙圣主恩，宜知民事训词温。仰惟睿意思邦本，要使书生识治原。不惮勤劳驰禹会，敢忘精白奉尧言。它时上问苍生事，愿竭孤忠慷慨论。
禹葬稽山不记年，丹青落尽庙依然。神文秘在藏书穴，俭德流为菲饮泉。龙瑞峰峦高近日，鉴湖烟水阔浮天。东州佳处略经眼，自笑好奇如马迁。
幕府初官愧不才，琳宫朝拜获参陪。篮舆去踏搀先雪，蓬鬓归衔最后杯。禹穴地幽寒未歇，尧天日近暖先回。年年元日身为客，孤负吾庐溪上梅。
御笔亲除真谏官，翕然舆论已腾欢。正人得路言无讳，圣主虚怀听不难。莫厌封章箴衮阙，要令奸胆落毫端。鲰生雅服阳公德，时把昌黎谏论看。
小国青径梅溪老，绿水红莲越幕宾。药裹随身多半夏，花枝照眼只常春。郡楼鼓角听殊远，僧舍钟鱼闻已频。窗外清风数竿竹，澹然相对浄无尘。
春向群芳顶上来，可人风味亦奇哉。未于茅舍踈篱见，先为金枝玉叶开。竹外横斜才数点，笛中摇落已千堆。因公撩我惜花意，深忆去年湖上杯。
江梅孤洁太绝俗，红杏酣酣风味薄。梅花精神杏花色，春入莲洲初破萼。胆瓶分赠两三枝，醒我沉疴不须药。愿公及早办芳樽，酒晕冰肌易销落。
东君次第染群芳，更与南枝别样妆。水涨春洲浮鸭绿，日烘花脸带鹅黄。雪中琼蘂不多办，酒后玉肌无此香。玉润冰清总佳士，驿筒相继赠春光。
送春开宴种山西，翠幄重重眼界迷。一段清和人共物，十分幽胜地临溪。鸳鸿曲水阁中集，鶑燕落花枝上啼。贤榻获陪文字饮，不嫌踪迹间云泥。
束书千里赴王畿，战艺贤关事偶违。鉴水天高鸿雁集，左原山远鹡鸰啼。夜床风雨客情恶，春草池塘诗思飞。勉力还家对灯火，待看双桂擢秋闱。
中秋玩月小蓬莱，风送婵娟入座来。樽俎论文清有味，湖山照眼净无埃。云生脚底蛟龙卧，影落人间鼓角催。把酒问天兼问月，何时此夜更衔杯。
中秋玩月小蓬莱，云掩清光不放来。颇觉襟怀增梗槩，欲凭栏槛扫氛埃。清宵忍放嘉宾散，明日还惊俗务催。底用区区校时节，良天佳月即倾杯。
汉武英雄思拓边，昆明习战遗风传。吾皇仁心异武帝，思患姑为预防计。尔曹生长行伍间，操舟习水便宜闲。异日捐躯宜报国，勿效水乌为盗贼。
九日同登古蕺山，眼明天阔兴清闲。杯传但觉欢无尽，帽落俄惊鬓已斑。乡思遥驰三径里，秋声近在八松间。茱萸未许陪朝士，赖有清流数往还。
一片秋怀似乱云，不堪行客话离群。红莲绿水尚留我，巨竹老槐深忆君。千里从今遥共月，一樽何日更论文。好将平昔家传学，勉力登朝立世勋。
我缘窃禄寓东州，子亦相从千里游。铁砚功名壮心在，短檠灯火夜窗幽。治书晁错宜登第，射策公孙定取侯。他日三人老兄弟，结庐相共保松楸。
勤俭肥家福亦肥，晚年门户更光辉。满庭兰玉俱蓝袖，照眼云仍尽彩衣。方外客携因果去，月中人折桂枝归。回头往事梦幻影，丹旐五云原上飞。
游宦东州识老成，坐间谈笑欲风生。人如元祐气尤直，诗不江西语自清。雪棹非缘寻旧隠，夜床端欲对难兄。行闻太史奏星聚，四皓联珠临四明。
妙龄才誉冠东嘉，百战功成暮景斜。人在卢前有惭色，礼从戴后独名家。蓝田美绩谁能记，绛帐奇儿最可夸。乡里搢绅官业冷，因公沦落倍兴嗟。
拂晓篮舆出蠡城，稽山照眼鉴湖明。千岩深处十峰好，万壑流中双涧清。香霭嘘成普贤像，风松吹作法华声。灵乌不肯来城郭，长伴高僧避宠荣。
探春连骑入山城，更喜梅仙亦会盟。文字偶同吾辈饮，圣贤满为使君倾。诗逢好境天然好，山为清流分外清。潇洒宗之最年少，我惭叨预八仙名。
收拾湖山付管城，士衡独步张文盟。涌泉诗思逼人捷，屑玉笑谈终席倾。天色亦缘吾辈好，路人能道长官清。要令巧匠镌山骨，记取同行八士名。
结得贤关雁塔因，东州相遇益相亲。凌云三赋我惭马，清唱百篇君胜秦。冀北群空殊昔别，江东日暮倍伤神。同年四百二十六，莫逆论交能几人。
长向春前腊后开，要将风味鬭梅魁。名从庐阜梦中得，根自鄮山嘉处来。风拆锦囊香不断，日烘宝盖翠成堆。定须移向梅谿去，栽伴吾庐桂与槐。
鉴水悠悠接鄮川，宦情客况两凄然。扁舟乘兴梅花月，樽酒送行灯火天。我似郑虔官舍冷，君如冯子主人贤。虞庠春榜无多日，行看香名动日边。
奴视纷纷晳与休，芳心那肯贮离愁。结成冰玉岳湛侣，开伴纻罗施郑流。影照婵娟如并卧，枝横清浅似双浮。不知他日调金鼎，胜得樱桃气味不。
畴昔相知似弟昆，那知半世死生分。无缘更饮杯中物，想见能修地下文。有愧乘车葬元伯，仅同解劔吊徐君。他年黛色参天处，是子会稽山下坟。
好谿太守非常好，慈母端如孟母贤。熊胆调成真器业，鱼轩游遍旧山川。颜间日有平反喜，方外时修香火缘。身世九龄家万石，定应含笑向重泉。
忠孝之家女亦良，教传彤管有遗芳。藁砧旧擢儒林秀，桂子新飘月窟香。方拟鱼轩沾宠渥，遽惊风树变凄凉。稽山鉴水青春暮，薤露声中恨更长。
旱魃为灾罕似今，霈然一雨慰群心。非关菩萨解为泽，自是使君能作霖。躬虑滞囚冤尽释，广开义廪惠尤深。伫公归国调元气，散尽愆阳与伏阴。
六一移书责司谏，聱隅闻命避徂徕。兹风不作已久矣，吾子所为何壮哉。在列诸公颜有愧，附炎群小胆应摧。要须终始全名节，莫遣心随利禄回。
尺素遥传到越城，入怀珠玉照人明。登科雅服才名早，筮仕喜闻官业清。空把交情对山色，要令音问续潮声。匆匆作答无他语，莫羡人间势利荣。
双鲤来从古嵊州，喜闻英物诞东州。清和时节绿阴满，秀异谿山佳气浮。分贶金钱意殊厚，欲为汤餠客无由。乃翁指日身龙虎，况有奇儿气食牛。
冰轮飞出暮云端，更向蓬莱顶上看。端似虹桥玩金餠，绝胜华屋见银盘。光浮酒面杯尤滑，清入诗肠句不寒。又与鉴湖添胜事，一时宾主尽鸳鸾。
千岩竞秀越王州，地胜钱塘与虎丘。龙卧半天头吐月，鉴湖千里影涵楼。宴开秋色平分际，人在蓬壶最上头。不负良天更输我，此中此夜两年游。
峥嵘高阁耸云端，万壑千岩坐上看。八百里湖寒鉴莹，二千年国卧龙盘。金风吹面扫残暑，明月入怀生嫩寒。见说神山正相偶，醉中端欲驾仙鸾。
家在东嘉山水州，玉箫丹灶古仙丘。两年秋月登蓬阁，千里乡心绕谢楼。作赋端同比窗里，思归长咏大刀头。与君何日脱尘鞅，杖屦逍遥物外游。
九日重登古蕺山，劳生又得片时闲。菊花今岁殊不恶，蓬鬓去年犹未班。蓝水楚山诗兴里，鉴湖秦望酒杯间。醉中同访右军迹，题扇桥边踏月还。
去年同会类高阳，蜡屐登临雅兴长。可但山光向人好，更欣天气为吾良。路经禹穴深怀白，目对秦峰远忆黄。日线又添人正远，尺书千里慰相望。
箧藏诗墨尚澄鲜，长记东嘉共绮筵。游宦俱为莲幕客，异乡重见菊花天。谢池一别真成梦，鉴水相逢似有缘。小小园林吾欲老，看君功业上凌烟。
凤凰梧栖竹实食，胡为使之在枳棘。开轩种梧高几尺，凤兮凰兮聊尔息。莫羡风微燕雀高，一飞定展冲天翼。览辉瑞世鸣朝阳，此梧长向人间碧。
越绝山川深更深，不须登览自来临。胸中丘壑忽相遇，眼底尘埃无复侵。得趣早同彭泽径，把杯时赴广文襟。知君指日归天禄，莫负平生阁上心。
不作秦人视越人，深怜里舍甑生尘。恨无广厦容寒士，安得洪炉煖曲身。草木照人俱有艳，珠玑满地不忧贫。凭谁扶取浮云破，莫待功成始放春。
照眼非梅亦非菊，千叶繁英刻琮玉。色含天苑鹅儿黄，影蘸瀛波鸭头绿。日烘喜气光烛须，雨洗道装鲜映肉。此梅开后更无梅，莫惜攀条饮醽醁。
汉高嫚骂四皓隠，周武干戈伯夷饿。南阳故人幸无失，先生胡为亦高卧。清风却在夷皓上，千古真能激贪懦。客星夜向钓滩明，想像年时临帝座。
雁山饱见两龙湫，洗眼新观石洞流。欲向故乡寻白鹿，先来仙隠访青牛。破荒喜诵刘郎句，跻险思从谢客游。天下林泉看未足，分将身世早休休。
不才讵可登台省，早问君王觅闲冷。聊寻商岭绮与园，未羡云台寇并耿。挂碑满屋宁寮饥，嗜好与叔真相宜。试寄南明六大字，想像年少西游时。
早岁声名满上庠，青衫今始赴清湘。得官已晚岂宜冷，行路正难那更长。平昔心期良不浅，异时官业可能量。鹏程九万从今日，行见飞飞到帝旁。
年少论交老愈坚，交情尽在和韩篇。短檠业共贤关舍，淡墨名同桂籍年。筮仕暂为三语掾，摛词行践八花砖。许峰佳谶亦聊耳，何止蓬莱山上仙。
鸡黍相寻岂偶然，论文尊酒荷留连。秋风初送雁群至，乔木喜闻鶑友迁。劝我鉴湖行甚力，送君钓濑去无缘。愿将清白师韩范，从此高堂有四贤。
一声杜宇啼春风，明朝绯挂千山丛。岁寒此色岂易得，那更朵朵双头红。共蒂联芳友于爱，一吐一含分次第。造物私我小园林，此花大胜金腰带。